Zo slovenskej tlače ● Február (III.) 2012
 http://www.oslovma.hu/index.php/sk/monitoring/168-monitoring2-monitoring2/679-zo-slovenskej-tlae-februar-iii-2012
http://www.oslovma.hu/01-Imro-Ment/ImroInfo/2012/ImrTSl09.rtf
Výsledky sčítania meškajú - Delegácia RE preverí sporné maďarské zákony - Vyriešenie dvojakého občianstva? - „Nedopustím, aby voľby rozhodli menšiny“ - Žijeme, ale nedýchame - Maďari už nerozumejú Maďarom - „Maďarsko robí malé ústupky“ - Obavy o vývoj demokracie v Maďarsku - „Odrazili sme tri pokusy o puč“ - Spokojné menšiny v stabilnej krajine
Vybral a zostavil: Imrich Fuhl
Výsledky októbrového sčítania Maďarov meškajú
15. februára 2012 - (tasr)
Predbežné výsledky sčítania ľudu v Maďarsku z októbra budú známe až v marci. - Výsledky sčítania ľudu v Maďarsku, ktoré sa konalo vlani v októbri, stále nie sú známe. Podľa dnešnej informácie maďarského spravodajského servera Index.hu vyhodnotenie údajov už malo byť hotové, ale ich počítačové spracovanie sa ešte ani nezačalo. Procesy verejného obstarávania sa ťahajú už poldruha roka. V zákulisí ide o boj ministerstiev a lobistických skupín, konštatoval server, podľa ktorého 50 miliónov strán dokumentov leží v sklade a ich aktuálnosť sa zo dňa na deň znižuje. Podľa dnešnej reakcie hovorkyne pre sčítanie ľudu Ústredného štatistického úradu (KSH) Eszter Virághovej budú predbežné výsledky sčítania známe v marci, definitívne spracované údaje budú k dispozícii začiatkom budúceho roka. „Dúfame, že meškanie bude iba niekoľkotýždňové,” konštatovala Virághová. Dodala, že v súčasnosti sa preverujú vyplnené hárky, či sú formálne v poriadku. Počítačové spracovanie údajov, ktoré sa pôvodne malo začať 1. marca, bude meškať niekoľko týždňov. Virághová poznamenala, že výberové konanie na realizáciu tohto úkonu nie je v kompetencii KSH. Sčítanie ľudu sa v Maďarsku začalo 1. októbra 2011 a trvalo do konca mesiaca. Oficiálne sčítanie obyvateľstva sa v Maďarsku koná raz za desať rokov od roku 1870. Podľa ostatného sčítania obyvateľstva v roku 2001 malo Maďarsko 10,2 milióna obyvateľov, 175.000 menej než v roku 1990.
Maďarsko poskytne komerčným bankám dlhšie úvery
15. februára 2012 - (sita)
Maďarská centrálna banka je pripravená pomôcť pri oživení slabého poskytovania bankových úverov tým, že komerčným bankám poskytne nové dvojročné úvery a spustí program nákupov hypotekárnych cenných papierov. Banka o tom informovala vo vyhlásení v stredu. Maďarská vláda často vyzývala centrálnu banku, aby svojimi nástrojmi pomohla ekonomickému zotavovaniu. Centrálna banka uviedla, že nové úvery komerčným bankám začne poskytovať v marci a program nákupov hypotekárnych cenných papierov by sa mohol začať o mesiac, ak parlament schváli opatrenie, ktorým dá všetkým úverovým inštitúciám právo emitovať hypotekárne cenné papiere. Guvernér centrálnej banky András Simor pre internetovú stránku portfolio.hu povedal, že banka sa usiluje poskytnúť komerčným bankám dlhodobejšie a bezpečnejšie financovanie v snahe pomôcť poskytovaniu úverov ekonomike.
Maďari nalejú do systému lacné peniaze
15. februára 2012 - (4tk)
Maďarská centrálna banka dnes oznámila opatrenia na podporu bankového sektora v krajine. Bankám ponúkla dvojročné nízkoúročené úvery a začala nákupy hypotekárnych dlhopisov na trhu. Je to prvýkrát, čo centrálna banka vo „východnom krídle” Európskej únie zaviedla kroky podobné „kvantitatívnemu uvoľňovaniu” menovej politiky v USA alebo Británii a porovnateľné s rozsiahlymi trojročnými úvermi, ktorými Európska centrálna banka podporila banky v eurozóne na konci decembra. Centrálna banka podpornými krokmi vyhovela vláde, ktorá sa teraz snaží obnoviť rokovania s EÚ a Medzinárodným menovým fondom o finančnej pomoci. Guvernér banky András Simor, s ktorým má vláda premiéra Viktora Orbána značné spory, povedal, že nové opatrenia majú predovšetkým zabezpečiť dlhodobejšie a bezpečnejšie financovanie pre banky a nemala by zvýšiť infláciu. „Je to vlastne bezpečnostná sieť: banky sa budú môcť oprieť o bezpečnejšiu ponuku zdrojov a budú môcť odvážnejšie požičiavať,” povedal Simor finančnej webovej stránke portfiolio.hu. Veľké maďarské banky zasiahla vlna obmedzovania úverov a ďalších aktív v západoeurópskom finančnom sektore, ktorý sa pod tlakom dlhovej krízy v krajinách eura snaží posilniť vlastný kapitál. Na domácej pôde finančnú situáciu maďarských bánk zhoršili kontroverzné kroky vlády, ktorá na ich zisky uvalila osobitné dane a donútila ich splácať devízové hypotéky pri umelo nízkych kurzoch. Podľa niektorých analytikov môžu byť kroky banky ústretovým gestom voči vláde, ktorá ju často vyzývala k podpore úverov a kritizovala nedávnu vlnu zvyšovania úrokových sadzieb. Podľa ekonómov to môže v terajšej nepriaznivej dobe podporiť ekonomiku a mať pozitívny vplyv na trh vládnych dlhopisov, ktorých výnosy po správe banky výrazne klesli. Iní analytici agentúre Reuters povedali, že kroky síce podporia finančnú likviditu v ekonomike, jej štrukturálne problémy ale nevyriešia. Maďarská ekonomika v štvrtom štvrťroku v medzikvartálnom porovnaní ďalej nečakane rástla o 0,3 percenta a ročná miera rastu zachovala na 1,4 percenta. Výsledok bol lepší, než sa čakalo, a tiež bol výrazne lepší, než vývoj v eurozóne i celej Európskej únii. Analytici však stále predpokladajú, že tento rok Maďarsko postihne recesia.
Maďarsko je na zozname ekonomicky najslabších krajín
14. februára 2012 - (sita)
Európska komisia (EK) umiestnila Maďarsko medzi štyri európske krajiny s „najslabšou pozíciou v zmysle ekonomickej stability”, napísal v utorok hospodársky denník Napi Gazdaság. Komisia je presvedčená, že na zlepšenie ekonomickej situácie je potrebné zaviesť okamžité reformy. Experti zostavili zoznam na základe 10 makroekonomických ukazovateľov a nachádzajú sa na ňom okrem Maďarska aj Cyprus, Taliansko a Španielsko. Na zozname krajín, ktoré potrebujú monitorovanie, sa nachádzajú Francúzsko, Belgicko, Británia, Belgicko, Slovinsko a Bulharsko. Zoznam má predstaviť v utorok v Európskom parlamente eurokomisár pre hospodárske a menové záležitosti Oli Rehn.
Brusel varuje 12 krajín pred novou hospodárskou krízou
15. februára 2012 - (sita)
Európska komisia (EK) vo svojej hodnotiacej správe varuje 12 členských krajín Európskej únie pred vypuknutím novej hospodárskej krízy. Po vyhodnotení makroekonomických údajov všetkých 27 krajín bloku EK skonštatovala, že v ohrození pre vysokú zadlženosť a nedostatočnú konkurencieschopnosť je Belgicko, Bulharsko, Cyprus, Dánsko, Fínsko, Francúzsko, Maďarsko, Slovinsko, Španielsko, Švédsko, Taliansko a Veľká Británia. Tie podľa v utorok večer zverejnenej správy majú podniknúť ďalšie potrebné kroky v záujmy zvýšenia výkonnosti svojho hospodárstva. EK po vyhodnotení desiatich ekonomických ukazovateľov z konca roku 2010 ako napríklad vývoja cien nehnuteľností či výšky štátneho dlhu v negatívnom svetle vyzdvihla štyri zo spomínaných 12 krajín. Sú nimi Španielsko, Maďarsko, Taliansko a Cyprus, píše portál euobserver.com.
Europoslanci rozhodnú o protimaďarskej rezolúcii
15. februára 2012 - (sita)
Poslanci Európskeho parlamentu (EP) budú v stredu hlasovať o rezolúcii proti Maďarsku. Zatiaľ čo navrhovatelia rezolúcie podporujú okamžité uplatnenie Článku 7 Lisabonskej zmluvy, pravdepodobnejšie je, že v súvislosti s kontroverznými maďarskými zákonmi prejde namiesto okamžitých sankcií návrh začatia „monitorovacieho procesu”. Zelení a liberálni poslanci EP navrhli použiť proti Maďarsku Článok 7, ktorý ponúka široký rozsah sankcií vrátane zbavenia krajiny jej volebného práva v EÚ. Líder európskych socialistov Hannes Swoboda v spolupráci s podpredsedníčkou komisie Neelie Kroesovou však „považuje sankcie za „poslednú zbraň”. O rezolúcii majú hlasovať poslanci v stredu. Swoboda tiež povedal, že počas víkendu navštívil Budapešť a presvedčil sa o „zhoršení klímy”. Mal na mysli útoky tlače proti Kroesovej a poslancom EP, čo označil za „neuveriteľné a nebývalé”. Hovorkyňa strany Fidesz Gabriella Selmecziová v reakcii uviedla, že Swoboda sa snaží potlačiť slobodu tlače „predpisovaním maďarským novinárom, čo majú a čo nemajú písať o predstaviteľoch EÚ a európskych poslancoch”.
Delegácia Rady Európy preverí sporné maďarské zákony
14. februára 2012 - (tasr)
Dvojčlenná delegácia spravodajcov poverených Parlamentným zhromaždením Rady Európy (PZ RE) pricestuje vo štvrtok do Budapešti, aby počas dvoch dní preverila proces tvorby zákonov v Maďarsku v uplynulom období, informovala v pondelok maďarská tlačová agentúra Švédska liberálna poslankyňa Kerstin Lundgrenová a česká konzervatívna poslankyňa Jana Fischerová, ktoré už vlani v Maďarsku preverovali proces tvorby novej ústavy, sa teraz okrem iného zamerajú aj na zistenie súladu ustanovení maďarského mediálneho zákona s medzinárodnými demokratickými normami. Maďarsko je ochotné spolupracovať v otázke riešenia sporných zákonov, napísal v januári maďarský minister zahraničných vecí János Martonyi generálnemu tajomníkovi Rady Európy (RE) Thorbjörnovi Jaglandovi, ktorý predtým ponúkol Martonyimu expertnú pomoc v súvislosti s preverením novej ústavy a s ňou súvisiacich ústavných zákonov. RE navrhla, aby Maďarsko si vyžiadalo odborný posudok zákonov týkajúcich sa justície, náboženskej slobody a parlamentných volieb od Benátskej komisie, ktorá funguje v rámci RE. Martonyi k listu priložil aj texty cirkevného, volebného a justičného zákona.
Maďarsko schválilo prístupovú zmluvu medzi Chorvátskom a EÚ
14. februára 2012 - (tasr)
Maďarský parlament v pondelok 12. februára schválil prístupovú zmluvu medzi Chorvátskou republikou a Európskou úniou, informoval dnes TASR komunikačný odbor maďarského ministerstva zahraničných vecí. Maďarský zákonodarný zbor tak ratifikoval zmluvu podpísanú členskými krajinami Európskej únie 9. decembra 2011 v Bruseli. Za hlasovalo 334 poslancov, piati sa zdržali hlasovania. Maďarský minister zahraničných vecí János Martonyi pred hlasovaním zdôraznil, že vstup Chorvátska do únie má historický význam pre Maďarsko aj pre celý región. „Je to dôležitý medzník na ceste znovuzjednotenia Európy. Pozitívnou správou tiež je, že rozširovanie, ktoré má poslúžiť posilneniu Európy, sa nezastavuje,” dodal minister. Maďarsko ako členský štát, aj ako predsednícka krajina EÚ v prvom polroku 2011 - dôsledne podporovalo proces integrácie Chorvátska. Uzatvorenie prístupových rokovaní 30. júna 2011 bolo významným úspechom maďarského predsedníctva. Skutočnosť, že Maďarsko ako druhá členská krajina ratifikovala s veľkou podporu parlamentných strán prístupovú zmluvu, vyjadruje jeho oddanosť procesu rozširovania a podporu Chorvátska ako strategického partnera, píše sa vo vyhlásení maďarskej diplomacie. Prvým parlamentom členských krajín EÚ, ktorý zmluvu Chorvátska schválil, bola 1. februára 2012 Národná rada Slovenskej republiky.
Rast cien v Maďarsku zrýchlil
14. februára 2012 - (tasr / rttnews)
Tempo rastu spotrebiteľských cien v Maďarsku sa v januári zrýchlilo viac, ako analytici po decembrovom spomalení očakávali. Vyplýva to z najnovších údajov štatistického úradu v Budapešti. Podľa štatistík medziročná miera inflácie v prvom mesiaci tohto roka stúpla na 5,5 % z decembrových 4,1 %. Analytici, ktorých oslovila agentúra RTTNews pritom odhadovali, že ceny tovarov a služieb v Maďarsku sa v januári zvýšia medziročne o 5 %. Štatistiky tiež odhalili, že potraviny v januári zdraželi medziročne o 5,5 %, oblečenie a obuv o 2,8 %. Aj náklady na bývanie a energie v prvom mesiaci roka vzrástli o 5,5 %, zatiaľ čo náklady na dopravu vyskočili o 8,8 %. V medzimesačnom porovnaní spotrebiteľské ceny v januári vzrástli o 2,1 % oproti decembru, keď sa zvýšili o 0,2 %. Analytici predpovedali, že stúpnu o 1,7 %. Harmonizovaný index spotrebiteľských cien v Maďarsku, ktorý sa v celej Európskej únii určuje na základe jednotnej metodiky, sa v januári zvýšil medziročne o 5,6 % a medzimesačne o 2,4 %. Štatistický úrad dnes zverejnil aj revidované údaje z priemyslu, ktoré ukázali, že objem výroby v Maďarsku po očistení od sezónnych vplyvov vzrástol v decembri 2011 tak, ako naznačoval predbežný odhad, a to medziročne o 6,7 %, zatiaľ čo v porovnaní s novembrom sa znížil o 7,4 %.
Ani jedna strana nemôže nič vyčítať tej druhej
Je to jednoduché, však?
14. februára 2012 - (Péter Hunčík - Sme)
Istý známy slovenský historik napísal článok o rituáloch a kuriozitách, ktoré od čias Trianonu charakterizujú maďarskú historiografiu. Odborník rozanalyzoval niektoré anomálie pri písaní histórie XX. storočia, poukázal na nedostatok sebareflexie a na nebezpečenstvá príliš jednostranného pohľadu. Ale popri tom poukazuje aj na niektoré prešľapy slovenského dejepisectva a zdôrazňuje, že ani slovenskí historici si nechodia k susedom požičiavať mýtické prvky. Napokon konštatuje, že vo veci predpojatosti ani jedna strana nemôže nič vyčítať tej druhej. Článok slovenského historika si prečítal istý mladý maďarský odborník a potom odpovedal na výčitky slovenského kolegu. Maďarský historik v mnohých bodoch súhlasí s výkladom slovenského kolegu, ale poznamenáva aj to, v ktorých častiach s ním nesúhlasí. Poukazuje na to, že ani slovenské dejepisectvo nie je oslobodené od jednostranných prístupov a upozorňuje, že aj slovenským historikom by sa zišlo trochu sebareflexie. Som laik, preto obsahovú časť článkov nebudem hodnotiť. Aj tak však môžem skonštatovať, že ide o dobromyseľnú diskusiu dvoch vzdelaných odborníkov a nad ich závermi by sa mohli zamyslieť slovenskí i maďarskí historici. Pravda, len vtedy, keby poznali obidva články. Lenže: práca slovenského historika bola publikovaná len na Slovensku a práca maďarského kolegu len v Maďarsku. Autori by však súhlasili aj s cudzojazyčným publikovaním. Predsa sme akosi „dobabrali” túto vec, hovorí mladší historik. Teda nebol žiadny zákaz, aj záujem by bol býval, ale opäť a znova sme to „dobabrali”. A keďže to vždy dobabreme, nikdy sa to nenaučíme. A čo vlastne? Nuž to, ako si treba vypočuť a zvážiť argumenty toho druhého. A aj to, že keď hovorí náš partner, tak treba pozorne sledovať jeho argumentáciu, a nerozmýšľať práve nad vlastnými replikami. Pre takéto nedostatky nie sme schopní toho, aby sme sa počas búrlivej diskusie dokázali vžiť do situácie toho druhého. A namiesto empatického pochopenia sa radšej ponáhľame k vlastnému stádu a pri plameňoch vatry s oduševnením počúvame piesne našich šamanov o veľkých hrdinoch minulosti. Potom so zdvihnutými päsťami trochu hanobíme druhú stranu a s týmto príjemným pocitom odchádzame domov buvinkať. A čo sa stalo so spomínanými dvomi článkami? Istý maďarský časopis, ktorý vychádza na Slovensku a vydáva ho Fórum inštitút zaoberajúci sa menšinami, ich publikoval. Lebo nebezpečenstvá skrývajúce sa v jednostranných prístupoch reálne pociťujú príslušníci menšín.
V Kanade požiadali o azyl tisíce maďarských občanov
13. februára 2012 - (tasr)
Počet maďarských občanov, ktorí vlani požiadali v Kanade o azyl, stúpol z 2300 v roku 2010 na 4409. Podľa kanadského internetového denníka Vancouver Sun kanadská vláda sa pokúša nájsť riešenie situácie, opätovné zavedenie víza však voči občanom Maďarska zatiaľ nehrozí. Periodikum pripomína, že vláda severoamerickej krajiny v uplynulých rokoch sprísnila podmienky udeľovania azylu rómskym žiadateľom. Prvou skúškou bol príchod 95-člennej skupiny českých Rómov. Vláda vtedy rozhodla o obnovení vízovej povinnosti pre občanov Českej republiky. Denník poznamenáva, že voči Maďarsku, z ktorého prichádza najviac žiadateľov, vláda nie je ochotná zaviesť vízovú povinnosť. Vancouver Sun dodáva, že v roku 2007, kedy ešte platila vízová povinnosť, evidovali iba 37 žiadateľov z Maďarska. Vlani vyhoveli siedmim percentám a predvlani iba dvom percentám žiadateľov z Maďarska. V rebríčku popularity maďarských utečencov je na druhom mieste Belgicko, kde zaznamenali vlani 188 žiadostí, tretie sú USA so 47 žiadosťami a Nórsko s Francúzskom, kde požiadalo o azyl po 33 ľudí.
Maďarsko si od novej slovenskej vlády sľubuje vyriešenie dvojakého občianstva
14. februára 2012 - (tasr)
Maďarská vláda dúfa, že po marcových parlamentných voľbách na Slovensku sa podarí nájsť jednoznačné a pozitívne riešenie dlhodobo neriešeného problému dvojakého občianstva na Slovensku. Vyhlásil to v Budapešti štátny tajomník maďarského ministerstva zahraničných vecí Zsolt Németh. Do vyriešenia dvojakého občianstva budú mať Maďari žijúci na Slovensku podporu maďarskej vlády a diplomacie Do vyriešenia dvojakého občianstva budú mať Maďari žijúci na Slovensku podporu maďarskej vlády a diplomacie Autor: TASR Podľa maďarskej komerčnej spravodajskej rozhlasovej stanice InfóRádió Németh po schôdzke medzirezortnej komisie pre národnú politiku, ktorá zasadá polročne, dodal, že do doby vyriešenia dvojakého občianstva sa Maďari žijúci na Slovensku môžu spoľahnúť na podporu maďarskej vlády a diplomacie. Podpredseda maďarskej vlády Zsolt Semjén informoval, že vláda vytvorila listinu inštitúcií zahraničných Maďarov, ktoré majú národný význam. Kritériá výberu spracovala Maďarská stála konferencia (MÁÉRT). Medzi stanovenými kritériami je aj úloha inštitúcie pri zachovávaní maďarského spoločenstva, rozširovaní maďarského jazyka, presadzovaní autonómie i úloha pri rozširovaní maďarských spoločenstiev, povedala zástupkyňa štátneho tajomníka pre národnú politiku Zsuzsanna Répásová. Ako dodala, inštitúcie zaradené do uvedenej listiny dostanú špeciálny druh pravidelného financovania prostredníctvom Nadácie Gábora Bethlena.
Predsedníčka nového politického subjektu
Národ a spravodlivosť - naša strana (NaS) Anna Belousovová:
„Mocnári sa zbláznili a plietli si samých seba s bohmi“
V Maďarsku sú denno-denne porušované ľudské práva a práva národnostných menšín, tie tam prakticky už neexistujú, Maďarsko nerešpektuje medzinárodné právo. Toho príkladom je zákon o dvojakom občianstve. Problémom je aj nová ústava... Majú svoju maďarskú cestu, tá však ide stovky rokov dozadu a navyše k niečomu, čo nikdy reálne neexistovalo. Maďari majú dva historické problémy, ktoré spolu súvisia. Prvý je ten, že z hľadiska histórie uverili niečomu, čo nikdy nebola pravda. Druhý, že vo všetkých vojnách za posledných sto rokov boli vždy na strane porazených. Oni si nahovorili, že tu niekedy existovalo Veľké Maďarsko, že Uhorsko bol ich štát. Toto dostávajú ich deti spolu s materským mliekom. Pritom Maďari boli čo do počtu v Uhorsku menšinou. Uhorsko nikdy nebolo štátom Maďarov. Podľa sčítania, ktoré organizovali oni sami, sa v Uhorsku hlásilo k Maďarom 40 percent obyvateľov, 60 percent boli iné národy. Nikdy neexistovalo Veľké Maďarsko ako štát Maďarov. K čomu sa chcú teda vrátiť? K tomu, že ujarmovali ostatné národy? Veď to sa nedá. Aké chcú Veľké Maďarsko, keď sa nevedia postarať ani o to, ktoré majú? Z Orbánových šovinistických rečí sa ľudia nenajedia. Pod jeho vládou Maďarsko „zahučí”.
Anna Belousovová odštartovala kampaň na parkovisku
„Nedopustím, aby voľby rozhodli menšiny“
10. februára 2012 - (sita)
Slováci by nemali dopustiť, aby o výsledku volieb a smerovaní krajiny rozhodla maďarská a rómska menšina, tvrdí predsedníčka strany Národ a Spravodlivosť (NaS) Anna Belousovová. „Stopercentnú účasť budú mať príslušníci maďarskej menšiny a stopercentnú účasť, zasa z iných dôvodov, budú mať naši spoluobčania z cigánskeho etnika,“ varovala dnes na tlačovej besede k oficiálnemu začiatku kampane NaS. Celkový počet „neslovenských“ hlasov odhadla až na 1,6 milióna. Hlavným mottom kampane je slogan Stop príživníkom a zlodejom. Veľkú pozornosť strana venuje riešeniu rómskej problematiky. „Už bolo dosť humanitárnych fráz a treba navrhnúť normálne riešenia podľa zákona,“ tvrdí Belousovová. Problém chce riešiť „švajčiarsko-izraelsko-americkým modelom“. Vo Švajčiarku sa inšpirovala prísnym systémom vyplácania sociálnych dávok a trestaním ľudí, ktorí zdemolovali byty od štátu. Izraelská skúsenosť ju motivuje k vybudovaniu internátnych škôl pre deti, o ktoré sa rodičia nevedia postarať. Podľa vzoru USA by zasa evidovala kriminalitu aj podľa príslušnosti k etniku. Na kampaň chce Národ a Spravodlivosť vynaložiť do 200-tisíc eur, ktoré strana ešte v plnej výške nevyzbierala. „O čo máme skromnejšiu kampaň, sa budeme snažiť dohnať pracovitosťou,“ poznamenala s tým, že ľudí chcú oslovovať prostredníctvom volebných novín. Strana si ich nechala natlačiť až 800-tisíc. Kandidáti NaS budú Slovensko križovať v autobusoch a dodávkach so straníckym logom v národných farbách a podobizňou Belousovovej. Prieskumom verejnej mienky, v ktorých sa preferencie NaS pohybujú pod jedným percentom, Belousovová nedôveruje a považuje ich za zmanipulované. „Nie je možné, aby vtedy v máji, keď sme ohlásili, že ideme zakladať stranu NaS, sme mali 2,2 percenta a terajšie prieskumy nás úplne pochovávajú,“ vyhlásila. „Hausnumerám“ z prieskumov podľa nej nemožno veriť odvtedy, čo boli schválené predčasné voľby, pretože sa robia na zákazku politikov. Belousovová tvrdí, že jej strana ponúka nových ľudí aj osvedčené tváre bez káuz. Netají, že kauzy boli spájané aj s SNS, keď v nej pôsobila. „Sú kauzy, ktoré som ja kritizovala, a za ktoré som z bývalej strany vyletela,“ poznamenala a spýtala sa, či ich minister vnútra Daniel Lipšic nemohol za rok a pol vo funkcii vyšetriť. Belousovová apeluje na voličov, aby pri voľbe národných strán popremýšľali, či si nerobia na národnej politike len biznis. „Lebo aj také strany sú,“ podotkla. NaS v programe sľubuje, že nebude zvyšovať dane, chce zakázať vytváranie zisku z verejného zdravotného poistenia a zmeniť pomer v druhom penzijnom pilieri. Navrhuje, aby do piliera neputovali deväťpercentné odvody, ale len štvorpercentné. Zdroje chce získať aj bojom proti korupcii, v ktorej sa podľa Belousovovej utopia až štyri miliardy eur ročne.
Žijeme, ale nedýchame
Národná politika a jej vplyv na južné Slovensko
11. februára 2012 - (Daniela Devínska - Extra plus)
Slovensko v súvislosti so vstupom do Európskej únie povinne a slepo obetovalo národné práva Slovákov s obrovským rizikom následkov na niekoľko nasledujúcich generácií. Prijaté vládne nariadenie, ktorým sa vydáva zoznam obcí a vykonávajú niektoré ustanovenia zákona o používaní jazykov národnostných menšín, bol jediným trestom pod vianočný stromček a posledným iredentistickým darom pre Slovákov v roku 2011. Výkon trestu budú musieť Slováci absolvovať najmä v obciach, kde tvoria väčšinu alebo polovicu obyvateľstva. Na území, kde sú v menšine, si Slováci už trest dlhodobo odpykávajú aj bez nariadenia zákona. Až tak dlho, že už nasledujúce tresty nebude komu udeľovať. Príslušníci maďarskej menšiny v skutočnosti nikdy neprijali nové pomenovania obcí podľa slovenských národovcov, prakticky ani duchovne sa nikdy nevzdali používania svojich názvov v maďarskom jazyku. Čoraz viac ich v sebe živili a živia, umelo či nasilu, aj za cenu ignorovania zákonov. Ale iba odvtedy, odkedy im Slovensko umožnilo vlastný rozvoj a vznik vlastných politických strán.
Dvadsať rokov rozvoja
Na južnom Slovensku sme sa nikdy nestotožnili s európskou definíciou multikulturalizmu -na to až príliš dobre poznáme život na národnostne zmiešanom území. Ak sa teraz hovorí o jeho zlyhaní, nie je to nič nové. Podmienky národnostne zmiešaných území v Európe môžeme porovnávať len v rámci vlastnej krajiny - podmienky väčšinového národa, tam kde tvorí menšinu, s podmienkami príslušníkov národnostnej menšiny. Ku každej národnostnej menšine by mal štát pristupovať osobitne a tento prístup kompenzovať podľa záujmov národnej politiky a daných podmienok. Nasledujúce porovnania uvádzajú najvýraznejšie legislatívne kroky Slovenska na ochranu a národný rozvoj Slovákov a maďarskej menšiny na južnom Slovensku za posledné desiatky rokov.
Slováci na juhu
1. zákon o štátnom jazyku (novelizácia 1995) - zachovával práva Slovákov na južnom Slovensku (používanie slovenského jazyka ako jediného úradného jazyka, zavedenie sankcií, neskôr sankcie zrušené, pretrvával protiprávny stav - novelizácia 2009 - jediný kľúčový paragraf v prospech národnoštátnych záujmov, opätovné zavedenie sankcií, zrušené 2011, povinnosť prioritného uvádzania štátneho jazyka v menej dôležitých oblastiach (povinnosť vysielania v miestnom rozhlase aj v štátnom jazyku, povinnosť uvádzania nápisov na pamätníkoch aj v štátnom jazyku), pretrvával protiprávny stav
2. zákon o štátnom občianstve (novelizácia 2010) ochrana národnoštátnych záujmov, pretrváva protiprávny stav
3. zákon o územnom a správnom usporiadaní SR (1996), vertikálne členenie krajov v prospech národnoštátnych záujmov
4. zákon o výchove a vzdelávaní, tzv. školský zákon - čiastočná ochrana národnoštátnych záujmov (učebnice schvaľované ministerstvom)
5. zákon o štátnych symboloch, tzv. vlastenecký zákon (novelizácia 2010) - ochrana národnoštátnych záujmov, pretrváva protiprávny stav
6. zákon o označovaní obcí v jazyku národnostných menšín (1994) - obce pomenované podľa slovenských národovcov nemohli používať maďarské názvy, pretrvával protiprávny stav, zrušený 2011
Z hľadiska národnej regionálnej politiky sa za posledné roky udiali dva pozitívne precedensy v Nitrianskom kraji: vznik veľkej slovenskej koalície, zníženie počtu maďarských poslancov v kraji zmenou volebných obvodov, vznik ďalšej slovenskej koalície vo volebnom obvode Nové Zámky s efektívnym výsledkom.
Maďarská národnostná menšina
1. zákon o štátnom jazyku (novelizácia 2009) - rozšírenie používania jazykov národnostných menšín v strategických oblastiach v úradnom a verejnom styku (novelizácia 2011) - možnosť minimálneho sankcionovania, dva precedensy v prospech menšiny - ďalšie rozšírenie používania maďarského jazyka v strategických oblastiach, v štátnej správe a v obciach, kde maďarská menšina netvorí väčšinu, a používanie jazyka menšiny v služobnom styku v obecnej polícii ako prvej zložky štátnej správy, kde sa môže používať v služobnom styku maďarský jazyk
2. zákon o používaní jazykov národnostných menšín - umožnil zákonné používanie jazyka národnostných menšín v úradnom styku na úkor štátneho jazyka, zrušenie sankcií za neuvádzanie štátneho jazyka, novelizácia -rozšírenie používania jazykov národnostných menšín v strategických oblastiach, v úradnom a verejnom styku najmä v obciach, kde tvoria menšinu, precedens v prospech menšiny -zavedenie možnosti sankcionovania za neuvádzanie maďarského jazyka, zrušenie tzv. tabuľového zákona 2011
3. nariadenie vlády, ktorým sa vydáva zoznam obcí - zavedenie zákonnej možnosti používania názvov v maďarskom jazyku aj v prípade obcí pomenovaných podľa slovenských národovcoch
4. nariadenie vlády, ktorým sa vykonávajú niektoré ustanovenia zákona o použ. jaz. nár. menšín - precedens v prospech menšiny - prikazuje povinnosť informovať o práve používania jazyka menšín
5. zákon o voľbách do samospráv obcí, novelizácie - väčšinový volebný systém zvýhodňuje maďarskú menšinu v obciach, kde tvoria väčšinu v neprospech slovenského obyvateľstva
6. zákon o prechode niektorých pôsobností z orgánov štátnej správy na obce a vyššie územné celky, tzv. kompetenčný zákon, novelizácie - postupne prenesené štátne kompetencie na samosprávy, autonomizácia samospráv, ktoré ovláda maďarská menšina v neprospech slovenského obyvateľstva
7. zákon o mene a priezvisku, novelizácie -zavedenie a posilnenie ďalších práv príslušníkov menšín na používanie svojich mien v materinskom jazyku
8. zákon o matrikách, novelizácie - zavedenie a posilnenie ďalších práv príslušníkov menšín v oblasti osobných údajov
9. zákon o výchove a vzdelávaní, tzv. školský zákon, novelizácie - mierny posun v status quo maďarskej menšiny (štátni inšpektori ovládajúci maďarský jazyk)
10. zriaďovanie vysokoškolských katedier a možnosti štúdia maďarského jazyka a kultúry s geografickým dosahom na celé južné Slovensko
11. zriadenie Univerzity J. Selyeho
12. zriadenie Ústavu pre výskum maďarského jazyka a kultúry na Prešovskej univerzite
13. zriadenie sekcie menšinových a regionálnych kultúr MK SR
14. zriadenie odboru vzdelávania národnostných menšín MŠ SR
13. zriadenie sekcie ľudských práv a menšín Úradu vlády SR
16. zriadenie Rady vlády SR pre národnostné menšiny a etnické skupiny
17. zriadenie funkcie podpredsedu vlády SR pre ľudské práva a menšiny
18. zriadenie Výboru NR SR pre ľudské práva a národnostné menšiny
Ďalšie dôsledky
Ďalšie právne akty štátu s Maďarskom, ratifikácia viacerých európskych dohovorov a zmlúv, činnosť zmiešaných slovensko-maďarských komisií, ale aj presah maďarských zákonov na Slovensko len pomáhali zániku suverénneho postavenia Slovákov na južnom Slovensku. A my sme prijímali európske „tresty” ako výsady a mlčky sa dívali, ako nám z domova robia väzenie. Vládna koalícia s dvoma maďarskými politickými stranami, štruktúra systematickej maďarskej regionálnej politiky, privlastňovanie si pozemkov a vodných zdrojov na južnom Slovensku, pričlenenie Reformovanej kresťanskej cirkvi na Slovensku k maďarskej, efektívna štátna podpora pre menšinovú kultúru, ale aj nečinnosť a stagnovanie orgánov a inštitúcií zodpovedných za rozvoj národného života - aj to sú autori nášho rozsudku. A my sme opäť iba súhlasili, aby nás odsúdili za to, čo sme nespáchali. Štát nemá efektívnu národnú politiku, ak ju vôbec má, zákony sa novelizujú len ako reakcia na daný stav, tretí sektor na južnom Slovensku nie je vôbec vyplnený, regionálna národná politika neexistuje, aspoň nie taká výrazná, aby k nám prenikla. Neexistuje taký prínos, podpora či zákon v prospech maďarskej menšiny, ktorý by negatívne neovplyvnil slovenské obyvateľstvo. Reakcia na zákony ochraňujúce národné záujmy štátu je ich porušovanie príslušníkmi menšiny. A to, čo platí na mentalitu tohto etnika - sankcie a efektívny dohľad - boli zrušené. Pomery na južnom Slovensku sa natoľko zhoršili, že podľa neoficiálneho mapovania situácie z hľadiska národnej politiky v jednom z miest na južnom Slovensku, v ktorom Slováci tvoria menšinu, sa Slováci na vedení štátnych subjektov vo vzdelávacej, pedagogickej, kultúrnej, mediálnej a informačnej oblasti nepodieľajú ani jedným percentom, celkovo sa na riadení samosprávy podieľajú iba štyrmi percentami, pre svoje národné aktivity dostávajú z mestských fondov na jedného Slováka 0,09 eura, príslušníkom maďarskej menšiny prispejú 0,40 eura na hlavu. Dodnes v maďarskom etniku pretrvávajú pozostatky pôvodného prírodného kmeňa, a aj keď si osvojí prvky civilizovanej kultúry, tak len preto, aby ich použilo na dosiahnutie vlastného kultúrneho absolutizmu. A my sa stále dívame na vlastnú šibenicu ako na svoj domov. Lebo my dokážeme aj národne umierať mierumilovne. Tak sa teda ďalej dívajme, ako tu na juhu žijeme, ale nedýchame, chodíme, ale bez nôh, rozprávame, ale slová nepočuť.
Ignorantský kabinet
11. februára 2012 - (Ján Černý - Slovenské národné noviny)
Slovenské národné noviny s prekvapením konštatujú, že porušovanie zákona zo strany vlády si nateraz nevšimli orgány, ktoré sú povinné reagovať na akúkoľvek nezákonnosť. Ministerstvo pôdohospodárstva a ministerstvo životného prostredia (pod politickým vedením strany MOST - HÍD) totiž zrazu zmutovali svoje internetové stránky do maďarského jazyka. Preto tvrdíme, že ide o flagrantné porušenie zákona? Štátne inštitúcie totiž podľa našich zákonov môžu konať iba v zmysle a znení zákona, a tak môžu robiť iba to, čo im zákon nariaďuje a umožňuje. U nás existuje aj zákon o používaní štátneho jazyka v úradnom styku, ako aj zákon o používaní jazykov národnostných menšín. Všetkých, nielen jednej. Z takzvaného jazykového zákona preto citujeme: „Štátne orgány, orgány územnej samosprávy, iné orgány verejnej správy, nimi zriadené právnické osoby a právnické osoby zriadené zákonom používajú v úradnom styku štátny jazyk a ich zamestnanci, štátni zamestnanci, príslušníci obecnej polície, príslušníci ozbrojených síl Slovenskej republiky (ďalej len „ozbrojené sily”), ozbrojených bezpečnostných zborov, iných ozbrojených zborov a Hasičského a záchranného zboru sú povinní ovládať a v úradnom styku používať štátny jazyk; tým nie je dotknuté používanie jazykov národnostných menšín v úradnom styku podľa osobitného predpisu 5aa, a používanie iných jazykov v úradnom styku s cudzinou v súlade so zaužívanou praxou v medzinárodnom styku.” Tým osobitným predpisom je Zákon č. 184/1999 Z. z. v znení zákona č. 318/2009 Z. z. V jeho časti o používaní jazyka menšín v úradnom styku sa hovorí o obciach a ich občanoch, ale s podmienkou možnosti použiť jazyk menšiny v obci žijúcej iba po dvoch sčítaniach obyvateľov. A ak zákon o používaní štátneho jazyka umožňuje „používanie iných jazykov v úradnom styku s cudzinou v súlade so zaužívanou praxou v medzinárodnom styku”, rozhodne tým nemyslel maďarčinu. Alebo za cudzinu už musíme považovať slovenský juh? Dá sa tolerovať napríklad anglický jazyk, ktorý si niektoré štátne inštitúcie zvolili ako alternatívny pre svoje internetové stránky. Aj keď - ministerstvo spravodlivosti asi vie, prečo má svoje internetové stránky „iba” v štátnom jazyku. Jeho šéfka by teda mohla naznačiť svojim maďarským ministerským kolegom, že drzo porušujú zákon SR. Webové stránky ministerstiev si totiž nemožno svojvoľne zamieňať s propagačnou plochou ktorejkoľvek politickej strany.
„Orbán nás má za hlupákov“
11. februára 2012 - (Extra plus / tasr - sita)
Nový predseda Európskeho parlamentu Martin Schulz maďarskému premiérovi Viktorovi Orbánovi povedal, nech nerobí z lídrov Európskej únie hlupákov. Vyjadril sa tak počas ich stretnutia v Bruseli, kam Orbán prišiel na pozvanie predsedu Európskej komisie Josého Manuela Barrosa, aby vysvetlil sporné časti novej maďarskej ústavy. „Premiér Orbán je veľmi schopný muž. Je schopný podvoliť sa európskej rétorike, keď je v Bruseli, a vzápätí tú istú rétoriku označiť za neprijateľnú a nadávať na ňu, keď je v Budapešti. Európania by mali vziať do úvahy, že je to múdry líder strany, no on by nemal zabúdať, že európski lídri nie sú hlúpi,” povedal nedávno zvolený šéf europarlamentu. Európska komisia, ktorá proti Maďarsku začala konanie o neplnení zmluvy, dala Budapešti mesačné ultimátum na úpravu sporných zákonov prijatých v rámci novej maďarskej ústavy. Ide o legislatívu týkajúcu sa nezávislosti maďarskej centrálnej banky, ale aj odchodu sudcov do dôchodku a nezávislosti úradu na ochranu osobných údajov. Nevôľu vyvoláva aj mediálny zákon. Ústavné zmeny v krajine prebiehajú podľa mnohých kritikov s jedným cieľom: koncentrovať moc do Orbánových rúk. Sklamanie z vývoja situácie v Maďarsku prejavujú najmä Spojené štáty, ktoré s vládou počas niekoľkých mesiacov aktívne konzultovali významné reformy. Budapešť vraj napriek sľubom nezvážila prakticky nijakú z ich námietok. Maďarská vláda by podľa šéfky americkej diplomacie Hillary Clintonovej mala brať vážne dôležitosť demokratických inštitúcií.
Poslanci maďarského parlamentu rozhodnú o prístupe k fiškálnej dohode EÚ
13. februára 2012 - (tasr)
Poslanci maďarského parlamentu budú dnes v úvode jarného zasadania hlasovať o uznesení, ktorým by sa Maďarsko malo pripojiť k fiškálnej dohode Európskej únie. Iba v prípade, že by niektorý poslanec predložil pozmeňujúci návrh k pôvodnému návrhu uznesenia, sa hlasovanie odloží na budúci týždeň, uviedol maďarský spravodajský server hvg.hu. V úvode schôdze vystúpi s prejavom premiér Viktor Orbán. Očakáva sa, že predseda vlády sa bude venovať summitom EÚ a jarným úlohám zákonodarného zboru. Maďarská vláda minulý piatok avizovala, že predloží parlamentu návrh na uznesenie o pripojení sa k fiškálnej dohode únie. Po trojdňovom zasadaní frakcií vládnych strán Maďarský občiansky zväz-Fidesz a Kresťanskodemokratická ľudová strana (KDNP) to oznámil hovorca premiéra Péter Szijjártó. Koncom januára Orbán v Bruseli vyhlásil, že príslušnému výboru maďarského parlamentu navrhne, aby sa Maďarsko pripojilo k pripravovanej fiškálnej dohode. Konečný návrh dohody prijali v Bruseli 30. januára; napokon sa k nemu pripojilo 25 členských krajín únie.
Maďarsko bude pracovať na dohode s EÚ a MMF, tvrdí Orbán
13. februára 2012 - (sita)
Maďarská vláda musí v rokovaniach s Medzinárodným menovým fondom (MMF) a EÚ obhajovať svoje pozície, zároveň je však potrebné usilovať sa o dohodu na sporných otázkach, vyhlásil v pondelok maďarský premiér Viktor Orbán. „Musíme bojovať, musíme ale používať zdravý rozum a usilovať sa o dohodu,“ povedal Orbán v maďarskom parlamente. V rozhovoroch o preventívnom úverovom programe je vláda v Budapešti pripravená rokovať o všetkých sporných otázkach, akými sú nezávislosť centrálnej banky, štatút verejného ochrancu ľudských práv alebo dôchodkový vek sudcov, dodal maďarský premiér. MMF a EÚ v decembri prerušili rokovania o poskytnutí finančnej pomoci Maďarsku. Zdôvodnili to najmä návrhom zákona, ktorý podľa kritikov ohrozuje nezávislosť centrálnej banky a stabilitu verejných financií. Vládna strana Fidesz tiež v parlamente presadila zákon o finančnej stabilite, ktorý do maďarskej ústavy zakotvuje niektoré neštandardné opatrenia hospodárskej politiky. Európska komisia v januári rozhodla o začatí konania o porušení zmluvy voči Maďarsku v troch oblastiach: nezávislosť centrálnej banky, dôchodkový vek sudcov a nezávislosť národného úradu pre ochranu osobných údajov. Eurokomisár pre hospodárske a menové záležitosti Olli Rehn minulý mesiac zdôraznil, že pred naštartovaním formálnych rokovaní o finančnom programe pre Maďarsko musí Budapešť splniť určité „predbežné podmienky”, najmä prijať konkrétne opatrenia zaručujúce úplnú nezávislosť tamojšej centrálnej banky.
MMF zrejme zníži prognózu maďarského rastu HDP v tomto roku
11. februára 2012 - (tasr)
Medzinárodný menový fond (MMF) zrejme zníži prognózu rastu maďarského hrubého domáceho produktu (HDP) v tomto roku. Podľa jeho odhadu zo začiatku februára by mal vzrásť o 0,3 %. Avšak oslabením rastu eurozóny, ktorá je najväčším obchodným partnerom Maďarska, sa predpokladaný prírastok nepodarí dosiahnuť. Predstaviteľka MMF v Budapešti Iryna Ivaščenková vo štvrtok (9. 2.) na tlačovej konferencii povedala, že maďarská vláda chce dosiahnuť tento rok deficit rozpočtu 2,5 %, ktorý by mal byť jedným z najnižších v EÚ. Ale slabší než očakávaný rast a nástup krízy v Európe urobia tento cieľ nereálnym. Ivaščenková uviedla, že MMF potrebuje vidieť reálny pokrok maďarskej vlády v riešení hlavných ekonomických problémov krajiny. Iba ten otvorí cestu k pokračovaniu rokovaní o finančnej pomoci, o ktorú prejavila Budapešť záujem v novembri. V polovici decembra však rokovania predstaviteľov maďarskej vlády s misiou MMF a EÚ boli prerušené. Orbánov kabinet odmietol požiadavku medzinárodných veriteľov, aby sa neschvaľoval pripravený zákon o centrálnej banke. Parlament ho však schválil 30. decembra. Ivaščenková uviedla, že pozícia, ktorú v prvej polovici januára vyjadrila výkonná šéfka MMF Christine Lagardeová na stretnutí s ministrom bez kresla Tamásom Fellegim o podmienkach na obnovenie rokovaní o úvere, zostávajú v platnosti. Ivaščenková dodala, že pokiaľ Budapešť nezareaguje, MMF je pripravený na ďalšie kroky. Nespresnila, o aké opatrenia MMF by malo ísť. Maďarskí predstavitelia tento mesiac, vrátane premiéra Viktora Orbána, viackrát uviedli, že dohoda o úvere by mohla byť „pod strechou” do konca marca. Analytik Peter Attard Montalto z Nomury však k pokračovaniu prerušených rokovaní o úvere povedal, že k dohode treba prejsť ešte určitú cestu. Rokovania sa nezačnú ani uprostred marca, ani na jeho konci. „Napokon sa však k dohode dospeje,” uviedol. Ďalší vývoj situácie bude zrejmý po 17. februári. Dovtedy dala Európska komisia (EK) maďarskej vláde termín, aby poslala odpoveď na výhrady, ktoré má voči novým maďarským zákonom o centrálnej banke, odchodu sudcov do dôchodku a ochrane osobných údajov. EK potom začne plynúť dvojmesačná lehota na zaujatie stanoviska k odpovedi maďarskej vlády.
„Maďarsko má budúcnosť v rámci Európskej únie; musíme byť razantní“
13. februára 2012 - (tasr)
Maďarsko má budúcnosť v rámci Európskej únie, povedal dnes v úvode jarného zasadania maďarského parlamentu premiér Viktor Orbán. Podľa agentúry MTI predseda vlády pripomenul, že pozícia Maďarska je každému známa - za členstvo v únii sa krajina totiž rozhodla v referende. Orbán v prejave, ktorý si v zákonodarnom zbore vypočul aj prezident Pál Schmitt, podotkol, že Maďarsko je navyše zástancom ďalšieho rozširovania únie. V Európe sa podľa premiéra konajú veľké premeny. „Každý, kto má trocha rozumu, sa snaží zaujať čo najlepšiu východiskovú pozíciu pre obdobie po ukončení krízy, keď opäť začne rast ekonomík. Preto teraz prebieha určitý vražedný boj presadzovania záujmov v Európe, v ktorom vyhrajú tí, ktorí budú razantnejší,” povedal predseda maďarskej vlády. V súvislosti s fiškálnou dohodou EÚ konštatoval, že všetky body dohody sú pre Maďarsko prijateľné a že boli odstránené prekážky pripojenia sa Maďarska k nej. Preto navrhol poslancom zákonodarného zboru, aby prijali príslušné uznesenie. Maďarsko ani v budúcnosti nebude musieť uplatniť normy, ktoré by znížili konkurencieschopnosť krajiny, prípadne by obmedzovali našu suverenitu, dodal Orbán. Pripomenul, že v zmysle fiškálnej dohody spoločné rozpočtové pravidlá platia iba pre krajiny eurozóny a pre ostatné krajiny až po ich vstupe do tejto zóny. Podčiarkol, že dohoda neobsahuje klauzulu harmonizácie daní, ktorá bola pre Maďarsko tiež neprijateľná. K očakávaným rokovaniam o pôžičke s Medzinárodným menovým fondom (MMF) a s Európskou úniou premiér zdôraznil, že úlohou parlamentu je bojovať za Maďarov aj vtedy, ak sa to iným krajinám nepáči, prípadne ak je to v rozpore s ich záujmami. Ako však dodal, treba sa snažiť o dohodu. V tomto duchu musíme rokovať s MMF a EÚ o zákone o centrálnej banke, o štatúte ombudsmanov, o zákone o sudcoch a aj o finančnej ochrannej sieti. Máme šancu na dobré výsledky, dodal premiér s tým, že podobne sa stalo aj v prípade fiškálnej dohody EÚ. Podotkol, že nie je správne zľaknúť sa a utekať za svojimi západnými obchodnými partnermi, ako sa to už niekoľkokrát stalo. Orbán zdôraznil, že Maďarsko podporuje pokračovanie rozšírenia únie, obnovu európskych inštitúcií a povedal, že bude bojovať za rovnoprávnosť všetkých členských krajín EÚ. V závere svojho vystúpenia vyzval poslancov, aby aj počas jarnej schôdze podporovali medzinárodnú činnosť vlády, ktorú vyvíja v prospech Maďarov.
Čínsky Hainan ruší letecký spoj z Pekingu do Budapešti
13. februára 2012 - (tasr)
Spoje prevádzkovali spolu s maďarskou spoločnosťou Malév, ktorá nedávno zanikla. - Čínska letecká spoločnosť Hainan dnes oznámila, že 2. marca zruší svoj letecký spoj z Pekingu do Budapešti. Spojenie prevádzkovali spolu s nedávno zaniknutou maďarskou spoločnosťou Malév, informovala maďarská tlačová agentúra MTI. Spoločný spoj Hainanu a Malévu v rámci takzvanej code-share spolupráci začali pravidelne lietať medzi Pekingom a Budapešťou v auguste 2004. Príslušnú dohodu podpísal čínsky prezident Chu Ťin-tchao počas svojej oficiálnej návštevy Budapešti. Spoločnosti rátali vtedy s 25.000 cestujúcimi ročne. Hainan sa zaujímal aj o privatizáciu Malévu, napokon však nepredložil ponuku. Malév zanikol 3. februára.
Malév prepustil vyše dvetisíc zamestnancov
12. februára 2012 - (sita)
Maďarský letecký dopravca Malév musel pre zastavenie prevádzky prepustiť 80 % zamestnancov. Výpovede si tak muselo prevziať 2080 kmeňových zamestnancov. Informovala o tom agentúra AFP. Tradičný maďarský letecký dopravca už zastavil prevádzku a zrušil všetky lety. Malév dlhšiu dobu existoval iba v núdzovom režime ochrany pred veriteľmi, finančné problémy sa mu aj tak nepodarilo vyriešiť. Problémy Malévu sa naplno prejavili po oznámení Európskej komisie, že musí vrátiť štátnu pomoc v sume niekoľkých miliónov dolárov, ktorú dostal v roku 2007 až 2010. Čiastka, ktorú má Malév vrátiť, podľa skorších informácií agentúry Reuters, zodpovedá tržbám podniku za celý rok 2010 a prakticky neexistuje možnosť, že by sa ju spoločnosti podarilo získať.
Rumunsko omladilo vládu
10. februára 2012 - (pravda / reuters / čtk)
Iba tri dni trvala v Rumunsku vládna kríza. Parlament v Bukureští včera schválil nový kabinet, na čele ktorého stojí doterajší šéf zahraničnej rozviedky Mihai Razvan Ungureanu. Štyridsaťtriročný nestraník pri vládnom kormidle nahradí šéfa Demokratickej liberálnej strany Emila Boca, ktorý odstúpil po niekoľkotýždňových protivládnych protestoch. „Som seriózny, usilovný, chodím do práce o šiestej ráno a odchádzam, keď je hotovo,” povedal Ungureanu po tom, čo jeho vláda dostala dôveru. Práca je podľa neho „najkrajšou formou vlastenectva”. Mimoriadne krátky čas, ktorý hlavná vládna strana potrebovala na výmenu všetkých svojich zástupcov vo vláde, podľa pozorovateľov svedčí o tom, že scenár si dobre pripravila. Analytik Sorin Ionitsa za tým vidí snahu prezidenta Traiana Basesca zvrátiť nepriaznivý vývoj preferencií liberálnych demokratov, ktoré sa za posledné dva mesiace prepadli z 21 na 15 percent. Rumunsko čakajú v novembri parlamentné voľby a Basescu, niekdajší predseda a dodnes neformálny líder liberálnych demokratov, ktorému zostávajú posledné dva roky v úrade, by ich rád dovŕšil s priateľsky naklonenou vládou. „Noví ministri sú len klonmi starých,” tvrdí skepticky Sorin. Nový premiér, ktorý je známy oddanosťou hlave štátu, však kabinet vychvaľuje ako tím zmeny. „Je to mladá vláda, sú v nej nové tváre, ale aj výnimoční profesionáli. Je pripravená dokázať, že nastala obmena politickej generácie a princípov vládnutia,” povedal Ungureanu. Novým šéfom rezortu financií sa stal 31-ročný Bogdan Dragoi, ktorý bol doteraz námestníkom na tomto ministerstve. Priemerný vek nových ministrov je 38 rokov a médiá o nich píšu ako o juniorskom tíme „trénera” Basesca, ktorý na ihrisko poslal „zálohy”. Sú však aj experti, ktorí v zmene vidia viac ako len kozmetickú úpravu. „Generačná zmena môže znamenať veľký moment v rumunskej politike,” povedal pre agentúru AFP finančný analytik Aurelian Dochia. „Bez nej by Rumunsku chýbala dôveryhodnosť na finančných trhoch a čakali by ho ťažké chvíle pri požičiavaní si 16 miliárd eur, ktoré potrebuje na financovanie svojho deficitu,” dodal. „Éra prosperity sa nezačne zajtra,” upozornil nový premiér. „V týchto ťažkých časoch neprichádzam s nerealistickými sľubmi,” zdôraznil. Ungureanu sa zaviazal, že bude dodržiavať dohody, ktoré jeho krajina má s Medzinárodným menovým fondom, Európskou úniou a Svetovou bankou. Od týchto medzinárodných inštitúcií Rumunsko v roku 2009 dostalo pôžičku 20 miliárd eur, aby v čase sedempercentného prepadu malo na dôchodky a výplaty štátnych zamestnancov. Bocova vláda preto musela prijať tvrdé úsporné opatrenia ako zníženie miezd štátnym zamestnancom o jednu štvrtinu a zmrazenie penzií. V druhej najchudobnejšej krajine EÚ, kde je priemerná mzda iba 350 eur, štvornásobne nižšia, ako vo Francúzsku minimálna, sociálne škrty vyvolali vlnu demonštrácií. Tie sú však namierené aj proti korupcii, proti čomu tím zložený z nováčikov, ktorí sa môžu oháňať čistým štítom, má väčšiu šancu vzdorovať. Lavicová opozícia, ktorá by podľa najnovších prieskumov získala vo voľbách 50 percent hlasov, označila výmenu vládnej garnitúry za nedostatočný ústupok tlaku ulice. Podľa nej Rumunsko potrebuje kompetentné a legitímne vedenie, ktoré môže získať iba v predčasných voľbách. Nový premiér, vyštudovaný historik s oxfordským diplomom, sa teší podpore najväčšej etnickej menšiny krajiny. Maďari, ktorých strana je súčasťou vládnej koalície, oceňujú, že v časoch, keď pôsobil na čele ministerstva zahraničných vecí, sa zaslúžil o zlepšenie vzťahov medzi Bukurešťou a Budapešťou. Ungureanu, ktorého koreň priezviska znamená po rumunsky Maďar, popri angličtine, nemčine a francúzštine ovláda aj maďarčinu.
Oslávia 90-ročného Göncza
10. februára 2012 - (Pravda)
Serenádou zahranou pod oknami domu, kde býva, dnes v Budapešti zablahoželajú prvému demokraticky zvolenému poprevratovému prezidentovi Maďarska Arpádovi Gönczovi k 90. narodeninám poprední intelektuáli, umelci a liberálni politici. Spisovateľ a umelecký prekladateľ Göncz bol za účasť v revolúcii roku 1956 odsúdený na doživotie, na slobodu ho pustili na amnestiu v roku 1963. Hlavou štátu bol v rokoch 1990 až 2000. Jeho stúpenci nadnes zvolali aj konferenciu, ktorá má hľadať odpoveď na otázku, ako sa mohlo stať, že republika, o ktorú sa Göncz tak výrazne zaslúžil, dnes leží v troskách.
Maďari už nerozumejú Maďarom
10. februára 2012 - (Nový Čas)
Nem értem! Maďari sa so slovenskými Maďarmi už nedohovoria! Na Gemeri a v Novohrade sa totiž používa špecifická maďarčina, do ktorej sú zakomponované desiatky slovenských slov. Jazyk je tak skomolený, že pri návšteve Maďarska im rodáci nerozumejú. Maďari žijúci v Lučenci, vo Fiľakove a v Rimavskej Sobote sú ovplyvnení slovenčinou, pretože je úradným jazykom. „Ľuďom často nezíde na um výraz v maďarčine, a preto ho povedia po slovensky. Je to pre nich jednoduchšie najmä preto, lebo slovenské slovo je kratšie,” vysvetlil Peter Csúsz, riaditeľ ZŠ s vyučovacím jazykom maďarským J. Kármána v Lučenci. Podľa neho moderná doba ešte zvyšuje vplyv slovenčiny na maďarský jazyk. Maďari žijúci na Slovensku dokonca niektoré slová už ani nevedia povedať vo svojom rodnom jazyku! „Ide trebárs o špekáčiky (maď. szafaládé). Podľa mňa z desiatich Maďarov asi polovica nevie, ako sa to povie v maďarčine,” uviedol riaditeľ s tým, že takto často vznikajú aj smiešne situácie. „Lučenčan príde na trh v Šalgótarjáne a pomedzi maďarské slová hovorí, že si chce kúpiť párky, šľahačku a žuvačku a Maďari vôbec nechápu, čo chce,” vraví so smiechom Csúsz. Aj v školách s vyučovacím jazykom maďarským hovorí spisovne po maďarsky čoraz menej detí. Podľa 15-ročnej žiačky Dominiky Šinkovej maďarčinu komolia najmä doma a medzi kamarátmi, pritom si často ani neuvedomujú, že nehovoria správne. „Takto je to ľahšie a aj rýchlejšie,” dodala Dominika.
Tieto slová Maďari bežne hovoria po slovensky:
špekáčiky - szafaládé, párky - virsli, šľahačka - tejszinhab, žuvačka - rágógumi, úrad - hivatal, horčica - mustár, hranolčeky - hasábburgonya, telka - tévé, nanuk - jégkrém, tepláky - melegítő, kečup - kecsap, kabelka - retikür, malinovka - üditő
Nokia v Komárome balí výrobné linky určené do Ázie
10. februára 2012 - (tasr)
Fínsky výrobca telefónov Nokia, ktorý v stredu (8.2.) oznámil, že v maďarskom výrobnom závode v Komárome prepustí do konca tohto roka 2300 zamestnancov, musel v každom prípade kvôli konkurenčnej súťaži prijať rozhodnutie a už začal s demontážou výrobných liniek. Uviedla to dnes v maďarskom verejnoprávnom rozhlase šéfka komunikácie komáromského závodu Nokie Anna Simaiová. Uviedla, že linky, ktoré sú určené do Ázie, už začali baliť. Zo 4400 zamestnancov tohto závodu prepustia 2050 výrobných robotníkov a 250 iných zamestnancov. Simaiová dementovala správy médií, podľa ktorých by vývoj softvérov zostal v Komárome. „Ide o mylnú informáciu, pretože takúto činnosť Nokia v Maďarsku nevyvíjala,” zdôraznila. Nokia, ktorá z výrobných závodov v Mexiku, vo Fínsku a v Maďarsku prepustí dovedna 4000 zamestnancov, prehodnotila svoju stratégiu na výrobu inteligentných telefónov. Z Maďarska presťahujú montáž telefónov do Ázie a v Komárome zostane takzvané prispôsobenie jednotlivých softvérov k telefónom do určených balíkov predaja. Na otázku TASR, koľko ľudí zamestnávajú v Komárome zo Slovenska a ako sa ich dotkne prepúšťanie, Simaiová v stredu povedala, že Nokia je nadnárodná spoločnosť. „Máme spolupracovníkov z viacerých krajín aj v Komárome. Oznámenie o prepúšťaní sa dotkne všetkých zamestnancov Nokie,” konštatovala, ale počet terajších zamestnancov zo Slovenska nespresnila.
Maďarské občianstvo už prijalo 130-tisíc ľudí
10. februára 2012 - (tasr)
Od zavedenia zjednodušeného udeľovania občianstva prijalo maďarské občianstvo už 130.000 Maďarov, 60.000 naň ešte čaká. Vyhlásil to dnes v Helsinkách maďarský prezident Pál Schmitt, ktorý do Fínska pricestoval na schôdzku prezidentov skupiny Arraiolos. Podľa maďarskej tlačovej agentúry MTI hlava štátu sa zúčastnila slávnostnej občianskej prísahy na maďarskom veľvyslanectve vo Fínsku, kde pripomenula, že vláda po prevzatí moci v roku 2010 hneď medzi prvými opatreniami zaviedla zjednodušené udeľovanie maďarského občianstva a 4. jún vyhlásila za Deň národnej spolupatričnosti. Schmitt sa v Helsinkách zúčastní schôdzky prezidentov skupiny Arraiolos, ktorej členmi sú Rakúsko, Fínsko, Poľsko, Lotyšsko, Maďarsko, Nemecko, Taliansko, Portugalsko a od vlaňajška aj Slovinsko. Prezidenti budú rokovať o výzvach týkajúcich sa Európy, o globálnej úlohe Európy a o boji proti marginalizácii. Maďarský prezident bude dvojstranne rokovať so svojim slovinským partnerom Danilom Türkom, lotyšským Andrisom Bérziňšom a s rakúskym Heinzom Fisherom.
Sorosovi sa nepáči, kam Merkelová vedie Európu
12. februára 2012 - (sita)
Americký miliardár maďarského pôvodu George Soros má obavy, že smer, ktorým nemecká kancelárka Európu vedie, je nesprávny a môže viesť k zopakovaniu hospodárskej krízy z 30. rokov minulého storočia. Soros sa tak vyjadril v nedeľňajšom rozhovore pre portál nemeckého týždenníka Der Spiegel. V ňom varoval pred preferovaním úsporných opatrení ako jediným liekom na ekonomickú krízu. K slovu by sa podľa neho mala totiž dostať aj podpora pre veľké projekty. Soros zároveň poznamenal, že Európa mohla krízu zvládnuť bez pomoci Medzinárodného menového fondu, upozorňuje však, že bankrot Grécka by vytvoril na talianske a španielske banky taký tlak, že by „Európa vybuchla”. „Obdivujem kancelárku Merkelovú, no, nanešťastie, vedie Európu nesprávnym smerom. Potrebujeme podporu veľkých projektov, inak dôjde k zopakovaniu chýb, ktoré uvrhli Ameriku do Veľkej krízy z roku 1929. To je to, čo Merkelová nechápe,” povedal pre Spiegel Soros, ktorý skritizoval aj vysoké úroky spojené s finančnou pomocou pre Grécko. „To je dôvod, prečo sa dnes táto krajina nedá zachrániť. A rovnaká vec sa prihodí aj Taliansku, ak túto krajinu spútame vysokými úrokmi,” dodal 81-ročný filantrop, ktorý v 90. rokoch zbohatol najmä vďaka špekuláciám na finančnom trhu.
Kamióny do Rumunska nesmú
14. februára 2012 - (tasr)
Maďarská polícia vytvorila čakacie miesta pre kamióny pred rumunskými hraničnými prechodmi, pretože po mimoriadne silnom snežení Rumuni od pondelka zakázali vstup vozidlám s hmotnosťou nad 7,5 tony. Podľa tlačovej agentúry MTI sú všetky parkoviská a odpočívadlá v okolí Segedína už plné odstavenými nákladnými vozidlami. Polícia uzavrela niektoré prístupové cesty k hraničným priechodom a vytvorila zóny, v ktorých kamióny môžu čakať. Čakajúcich kamiónov v Čongrádskej župe je podľa spravodajského servera Index.hu okolo 600. Rumunské úrady podľa aktuálnych správ avizovali, že zákaz vjazdu kamiónov smerom od Maďarska zrušia ešte predpoludním.
Autobus skončil v priekope v Maďarsku, zranilo sa 13 ľudí
15. februára 2012 - (tasr)
Trinásť pasažierov utrpelo zranenia pri havárii autobusu na zasneženej ceste vo Veszprémskej župe. Jednému zo štyroch ťažko zranených museli amputovať nohu, uviedla maďarská tlačová agentúra MTI. Autobus smerujúci do Veszprému dostal medzi obcami Tapolcafö a Bakonyjákó šmyk v ľavotočivej zákrute. Vozidlo sa kĺzalo zhruba 20 metrov, následne vbehlo do priekopy a prevrátilo sa. Šofér sa pri nehode nezranil. V zákrute išiel podľa tachografu rýchlosťou vyše 50 km/h, čo je podľa šéfa dopravnej spoločnosti Bakony Volán Jánosa Heizera za daných podmienok „relatívne vysoká rýchlosť”. Zranených previezli do nemocníc v Pápe a v Ajke, jedného ťažko zraneného, ktorému amputovali nohu, transportovali vrtuľníkom.
V Maďarsku na podchladenie zomrelo už 35 ľudí
14. februára 2012 - (tasr)
V uplynulom poldruha týždni zomrelo v Maďarsku na podchladenie 35 ľudí, informoval dnes tlačovú agentúru MTI hovorca Celoštátneho veliteľstva polície (ORFK) László Garamvölgyi. Podľa jeho slov od 3. februára prišlo na verejných priestranstvách o život vplyvom pretrvávajúceho mimoriadne chladného počasia sedem ľudí a 28 zomrelo podchladením vo svojom byte alebo na priestranstvách patriacich k bytu či rodinnému domu. Policajti v 856 prípadoch zachránili ľudské životy tým, že poskytli pomoc už podchladeným ľuďom na verejných priestranstvách. Policajné hliadky odviedli v uplynulom poldruha týždni z ulíc do útulkov dovedna 1215 ľudí, dodal hovorca ORFK.
Maďarské mestá ohrozuje hustý smog
10. februára 2012 - (sita)
Maďarský úrad verejného zdravotníctva v piatok oznámil, že znečistenie ovzdušia v 17 mestách krajiny dosiahlo nebezpečnú úroveň. Okrem Budapešti, kde už niekoľko dní platí výstraha pred hustým smogom, mimoriadne vysokú koncentráciu prachových častíc v ranných hodinách namerali aj v Ajke, Várpalote, Székesfehérvári, Tatabányi, Pécsi, Százhalombatte, Ostrihome, Salgótarjáne, Egri, Putnoku, Sajószentpéteri, Kazincbarcike, Miškovci, Oszláre, Nyíregyháze a Debrecíne. Nevyhovujúcu kvalitu ovzdušia v rovnakom čase zaznamenali aj v ďalších siedmich mestách - Šopron, Győr, Veszprém, Dunaújváros, Vác, Segedín a Abony. Úrad budapeštianskeho starostu v piatok oznámil, že stupeň výstrahy pred smogom zostáva na rovnakej úrovni a môže sa zvýšiť, ak počas dvoch po sebe nasledujúcich dní koncentrácia prachových častíc prekročí hranicu 100 miligramov na kubický meter. Podľa aktuálnej predpovede počasia sa však podmienky nezlepšia ani v sobotu. Terajšia úroveň výstrahy pre obyvateľov znamená, že by nemali používať osobné automobily a mali by obmedziť vykurovanie.
Maďarsko zastavilo lodnú dopravu na Dunaji
10. februára 2012 - (sita)
Maďarsko od piatku zastavilo lodnú dopravu na rieke Dunaj pre dva týždne trvajúce silné mrazy a hrubý ľad na hladine. V piatok o tom informoval šéf Štátneho technického úradu (OMIT) István Láng. Lodnú dopravu na maďarskom úseku Dunaja podľa neho zastavili v noci zo štvrtka na piatok, pričom všetky plaviace sa lode by mali okamžite zakotviť v najbližšom prístave. Až 70 percent maďarského úseku rieky je zamrznutých. Pre mráz už prerušili dopravu na Dunaji aj v Rakúsku, Chorvátsku, Srbsku, Rumunsku a Bulharsku. Lodná doprava na 2900 kilometrov dlhej rieke, ktorá preteká cez desať krajín, je tak zablokovaná od Rakúska až po Čierne more. V Srbsku je Dunaj nespôsobilý pre plavbu na 600-kilometrovom úseku, v Chorvátsku na celom 137-kilometrovom úseku. Rovnaká situácia je aj v Rumunsku a v Bulharsku, kde je zamrznutý takmer celý úsek rieky, pričom v bulharských prístavoch zostali uväznené desiatky lodí.
Dva maďarské ľadoborce pomáhajú na srbsko-chorvátskom úseku Dunaja
11. februára 2012 - (tasr)
Dva maďarské ľadoborce dnes ráno o 8.00 h vyplávali z Maďarska na spoločný srbsko-chorvátsky úsek Dunaja, kde budú dozerať nad situáciou na rieke v úseku od maďarských hraníc až po Vukovar. Prípadné vytvorenie ľadu by tam totiž vytvorilo povodňovú hrozbu aj pre maďarské územia, uviedol pre maďarskú tlačovú agentúru MTI maďarský vodohospodársky úrad. Spoločnú činnosť ľadoborcov umožňuje maďarsko-srbská a maďarsko-chorvátska dohoda o pohraničných vodách. Maďarsko nasadilo ľadoborec VII a ľadoborec Széchenyi, ktorý vyplával z Györu. Plavidlá sa majú stretnúť pri Dunaföldvári. Na ochranu proti ľadovej povodni na Tise dnes prevezú trajlermi z obce Bodrogkisfalud v Boršodsko-Abovsko-Zemplínskej župe dva menšie ľadoborce do obce Tiszacsege v Hajducko-Bihorskej župe. Na Tise dnes nasadili celkom osem ľadoborcov, ktoré dbajú predovšetkým o bezpečnosť vodných stupňov v Tiszalöku a Kisköre.
Hummery ako ľadoborce
10. februára 2012 - (Nový Čas)
Zákony fyziky neoklamú ani miliónovými farami! Kuriózna situácia nastala na maďarskom Balatone. Dvaja „experti” sa na svojich trojtonových autách značky Hummer H2 vybrali cez jazero a prepadol sa pod nimi ľad. Vozidlá mali slovenské EČV, patrili však maďarskému podnikateľovi a hercovi. Zábavné je, ako k celému incidentu prišlo. Podľa maďarských portálov sa majiteľ jedného z hummerov dopočul, že pod istým autom sa na Balatone prelomil ľad. A tak mu, dobrák, išiel na pomoc. Nikoho nenašiel, no zato skončil pod vodou. A čo nespravil? Zavolal si kamaráta, ktorý ho išiel hľadať a aj pod jeho fárom sa prelomil ľad. Obaja šoféri s autami so slovenskými EČV vyliezli cez okná a dostali sa na breh. „Je to miliónový podnikateľ, myslel si, že na neho neplatia fyzikálne zákony. Spod zákonov fyziky vás neoslobodí ani parlament,” znie komentár na internete. Prieskumníkov okrem hanby čaká aj pokuta, ktorá im hrozí za porušenie zákazu pohybu po zamrznutom Balatone.
„Maďarsko robí malé ústupky“
10. februára 2012 - (euractiv.sk)
Budapešť je pripravená akceptovať väčšinu zmien, ktoré žiadala Európska komisia, dokonca aj tie, v ktorých sa podľa vlády Komisia mýli, tvrdí europoslanec. O ústavných zmenách sa bude hlasovať v priebehu nasledujúcich týždňov, informoval novinárov v Bruseli József Szájer, europoslanec za vládnucu stranu Fidesz a jeden z autorov novej ústavy. Fidesz kontroluje v maďarskom parlamente dvojtretinovú väčšinu. Oblasti, ktorých sa akceptované úpravy týkajú sú napríklad nezávislosť centrálnej banky, odchod do dôchodku sudcov a ochrana osobných údajov. Komisia spustila proti Maďarsku tri procedúry pre porušenie európskej legislatívy, v rámci ktorých dostala maďarská vláda čas do 17. februára na to, aby povedala, ako chce zosúladiť svoju ústavu s európskym právom. Dohodu medzi vládou a Európskou komisiou očakáva Szájer „veľmi skoro“. „V záujme pokoja, možno prijmeme aj chyby, ktoré nám navrhuje (EK)“, povedal Szájer. Maďarsko pravdepodobne ustúpi európskej exekutíve v otázke zákona, ktorý umožňuje premiérovi nominovať šéfa úradu na ochranu osobných údajov a v otázke opcie zlúčenia centrálnej banky s najvyšším úradom finančného dohľadu. Podľa Szájera ostáva Fidesz napriek častým konfliktom s Komisiou a Európskym parlamentom „pro-európskou stranou“. Strana je členom stredopravej Európskej ľudovej strany, v ktorej maďarský premiér Viktor Obrán zastáva post podpredsedu. Szájer tvrdí, že Maďarsko bude vzdorovať Komisii v dvoch otázkach týkajúcich sa centrálnej banky. Nesúhlasí s odstránením ustanovenia, ktoré obmedzuje plat guvernéra národnej banky ako ani toho, ktorého hovorí, že vedenie banky musí skladať prísahu o lojalite krajine. Europoslanec naznačil, že Komisia prehrá boj s verejnou mienkou ak bude trvať na vyšších platoch pre bankárov v čase úsporných opatrení. Maďarsko nechce zmeniť ani zákon, ktorý umožňuje zástupcom maďarskej vlády zúčastňovať sa zasadnutí monetárneho výboru centrálnej banky. Práve tento mechanizmus si mnohí vysvetľujú ako zasahovanie do jej nezávislosti. Čiastočne revidovaný by mal byť článok, ktorý hovorí o znížení povinného veku odchodu do dôchodku pre sudcov nad 62 rokov. Masová výmena sudcov, ktorá by vďaka tomu bola potrebná, by mohla do talárov priviesť mnoho sudcov naklonených Fideszu, tvrdia odporcovia. Zmeniť by sa ale legislatíva mala len do tej miery, že umožní výnimky, ktoré bude od prípadu k prípadu posudzovať súdny orgán, ktorý zodpovedá za správu súdov. Minulý mesiac bola na post šéfky tohto úradu menovaná Szájerova manželka Tünde Handó. Europoslanec v tom konflikt záujmov nevidí. „Nevidím tu žiadny právny či etický problém“, povedal. Keď bola menovali Handó do funkcie, Szájer rezignoval na stranícke pozície, v snahe „vyhnúť sa čo i len zdaniu“ politického vplyvu na súdnictvo. Zostáva však poslancom Európskeho parlamentu za Fidesz a podpredsedom skupiny Európskej ľudovej strany v EP.
Maďarsko chce ratifikovať pakt rozpočtovej zodpovednosti
10. februára 2012 - (sita)
Maďarská vláda vyzve parlament, aby splnomocnil premiéra Viktora Orbána k podpisu európskeho paktu rozpočtovej zodpovednosti, uviedol v piatok premiérov hovorca Péter Szijjártó. Návrh príslušnej deklarácie podľa neho vláda predloží ešte v piatok. „Navrhujeme, aby parlament deklaroval, že Maďarsko je mimoriadne oddané myšlienke posilnenia Európskej únie a rešpektovania európskych hodnôt,“ povedal na tlačovej konferencii Szijjártó. Ako dodal, EÚ prispieva k zmierňovaniu rozdielov medzi Maďarskom a bohatšími členmi európskej dvadsaťsedmičky. Finálny návrh dohody o rozpočtovej zodpovednosti nepredpisuje harmonizáciu daní a jeho ustanovenia budú záväzné po vstupe krajiny do eurozóny, čo znamená, že pristúpeniu Budapešti k dohode nestojí nič v ceste, dodal hovorca maďarského premiéra. K paktu o rozpočtovej disciplíne sa minulý mesiac prihlásilo 25 z 27 členských štátov EÚ, keď sa k už známemu odmietavému postoju Veľkej Británie na mimoriadnom summite lídrov únie pridala aj Česká republika. Zmluva, s cieľom zosúladiť rozpočtové pravidlá pre členské krajiny a zaviesť prísnejšie tresty pre ich porušovateľov, by sa mala dostať do podoby pripravenej na podpis lídrov v marci tohto roku.
Maďarská vláda navrhne parlamentu pripojenie sa k fiškálnemu paktu EÚ
10. februára 2012 - (tasr)
Maďarská vláda dnes predloží parlamentu návrh na uznesenie, ktorým by sa Maďarsko pripojilo k fiškálnemu paktu Európskej únie. Oznámil to po trojdňovom zasadaní frakcií vládnych strán Maďarský občiansky zväz-Fidesz a Kresťanskodemokratická ľudová strana (KDNP) hovorca premiéra Péter Szijjártó. Podľa maďarskej tlačovej agentúry MTI hovorca dodal, že vláda sa obráti na ústavný súd s otázkou, či ratifikácia novej dohody EÚ si vyžaduje nadpolovičnú, alebo dvojtretinovú väčšiu hlasov poslancov. Koncom januára maďarský premiér Viktor Orbán v Bruseli vyhlásil, že príslušnému výboru maďarského parlamentu navrhne, aby Maďarsko sa pripojilo k pripravovanému finančnému paktu. Konečný návrh dohody, ku ktorému sa napokon pripojilo 25 členských krajín únie, prijali v Bruseli 30. januára. Predseda poslaneckého klubu Fideszu János Lázár dementoval mediálne správy o tom, že na rokovaní frakcií Orbán hovoril o pokusoch o jeho zvrhnutie. „Viktor Orbán sa vo svojom prejave zaoberal osudom krajiny,” zdôraznil Lázár.
Europoslanci vyjadrili obavy o vývoj demokracie v Maďarsku
9. februára 2012 - (tasr)
Pokračujúce obavy o ďalšom osude demokracie a ľudských práv v Maďarsku vyplynuli z dnešnej panelovej diskusie poslancov Európskeho parlamentu (EP) s predstaviteľmi občianskej spoločnosti, združenia sudcov a mimovládnych organizácií z Maďarska, ktorú zorganizoval výbor EP pre občianske slobody, spravodlivosť a domáce záležitosti. Hostia z Maďarska vo svojich vystúpeniach podali viaceré svedectvá o nerešpektovaní a pošliapavaní politickej plurality v tejto krajine, ako aj o útokoch na nezávislosť niektorých verejných inštitúcií. „Demokracia v optike vládnucej strany Fidesz znamená rýchle prijatie vyše 360 zákonov, bez konzultácií a bez študovania o ich možnom dopade na každodenný život,” uviedla vo svojom vystúpení Kinga Gönczová, socialistická poslankyňa EP a dcéra bývalého maďarského prezidenta Árpáda Göncza. Bývalá šéfka maďarskej diplomacie dodala, že demokracia podľa Fideszu je nahradzovanie nezávislých osobností v každej štátnej inštitúcii ľuďmi, ktorí sú verní vládnucej strane. Fidesz podľa nej zavádza do praxe tie najhoršie praktiky a obmedzenia, aké sú v platnosti v Európskej únii. Holandská poslankyňa Emine Bozkurtová, členka výboru pre občianske slobody, v rozprave pripomenula dnešné slová podpredsedu maďarskej vlády Tibora Navracsicsa, ktorý v reakcii na kritiku komisárky EÚ Neelie Kroesovej uviedol, že maďarská vláda prijme iba tie výhrady Rady Európy, ktoré nebudú zasahovať do maďarskej legislatívy. „To jasne ukazuje rozpoltenosť Orbánovej vlády a jej neochotu správať sa podľa medzinárodných demokratických princípov,” uviedla Bozkurtová. Dodala, že pre Maďarsko niet iného východiska, ako zosúladiť svoju ústavu s legislatívou EÚ. Predseda skupiny socialistov a demokratov (S&D) v EP Hannes Swoboda v piatok pricestuje do Budapešti, kde ho čakajú diskusie s diplomatmi akreditovanými v Maďarsku a s predstaviteľmi občianskej spoločnosti. Dnešná rozprava v parlamentom výbore bola iba akýmsi zahrievacím kolom pred budúcotýždňovou rozpravou na plenárnom zasadaní EP v Štrasburgu, po ktorej europoslanci prijmú rezolúciu o situácii v Maďarsku.
Maďari môžu splácať úvery dlhšie
10. februára 2012 - (sita)
Termín programu, ktorý umožní splatenie hypoték v cudzej mene s výhodnejším úrokom, posunie maďarská vláda do júna 2017. - Maďarská vláda predĺži do 30. júna 2017 účinnosť zákona, ktorý umožňuje majiteľom hypotekárnych úverov v cudzej mene splácať záväzky v mesačných splátkach so zvýhodneným fixným úrokom. O vstup do programu môžu majitelia úverov požiadať do konca tohto roka. Plán, ktorý presadila Orbánova vláda, umožňuje maďarským domácnostiam splatiť hypotekárne úvery v zahraničných menách pri kurze 180 forintov za švajčiarsky frank a 250 forintov za euro. Účinnosť programu mala pôvodne vypršať ku koncu roka 2014. Hypotéky v zahraničných menách sa stali brzdou maďarskej ekonomiky po tom, ako sa počas krízy frank výrazne posilnil oproti forintu. Splátky z úverov vzrástli a zmenšili disponibilné príjmy. Maďarský úrad pre dohľad nad finančným trhom informoval, že program predčasného splatenia úverov v cudzej mene spôsobil bankám do konca januára stratu 298 miliárd forintov.
Orbán tvrdí, že ho chceli zvrhnúť maďarskí diplomati i televízia CNN
10. februára 2012 - (čtk)
Konzervatívny maďarský premiér a predseda strany Fidesz Viktor Orbán údajne tvrdil, že sa ho chcela pokúsiť zvrhnúť americká spravodajská televízia CNN. Podľa agentúry DPA o tom píšu maďarská médiá. O tom, že sa proti nemu chystal pokus o puč, Orbán informoval svojich straníckych kolegov tento týždeň na uzavretom rokovaní v severomaďarskom meste Eger. Na tomto chystanom pokuse sa vraj podieľala televízia CNN, maďarskí diplomati, ktorí sympatizujú s opozíciou, a nemenované tajné služby. Orbán si vraj myslí, že CNN vlani v decembri o dianí v Maďarsku informovala tak, aby zámerne vyvolala dojem, že vo vnútri strany Fidesz rastie nespokojnosť s jej šéfom a že jeho vplyv tak slabne. Orbán vraj pokusu o sprisahanie venoval veľkú časť otváracej reči pred svojimi spolustraníkmi v Egri. Maďarsko a jeho vláda sa v posledných mesiacoch dostali do stredu pozornosti napríklad pre novú kontroverznú ústavu. Európska komisia kvôli nej proti Budapešti začala právne kroky. Obáva sa napríklad možného obmedzenia nezávislosti maďarskej centrálnej banky a úradu pre ochranu dát. Maďarsko na kritiku pre možné obmedzovanie demokracie a právneho štátu naráža v čase, keď si jeho hospodárstvo vedie zle. Chcelo by preto získať ďalšiu finančnú pomoc od Európskej únie a Medzinárodného menového fondu.
„Odrazili sme tri pokusy o puč“
Do pokusu o zvrhnutie V. Orbána sa vraj zapojili diplomati aj CNN
10. februára 2012 - (tasr)
Voči maďarskému premiérovi Viktorovi Orbánovi boli v blízkej minulosti vykonané tri pokusy o puč. Počas trojdňového zasadania parlamentných frakcií vládneho Maďarského občianskeho zväzu-Fidesz a Kresťanskodamekratickej ľudovej strany (KDNP) v severomaďarskom Egri to tvrdil vo štvrtok sám Orbán. Podľa maďarského denníka Népszabadság predseda vlády povedal, že do pokusu o jeho zvrhnutie sa zapojili maďarskí a zahraniční diplomati, ako aj televízna stanica CNN. Premiér vyjadril názor, že CNN priebežne naznačovala, ako jeho pozícia slabne aj v kruhoch vládnych strán. Orbán však zdôraznil, že pokus o puč sa podarilo odraziť. Podpredseda vlády a minister pre verejnú správu a spravodlivosť Tibor Navracsics v maďarskej komerčnej televízii ATV povedal, že nevie o pokusoch o puč. „Nie je potrebné, aby som o takýchto prípadoch vedel,” konštatoval Navracsics, ktorý je v súčasnosti v Bruseli a ktorý dodal, že nechce reagovať na záležitosti, o ktorých ani nevie, či vôbec odzneli. Politológ János Simon v rannej relácii maďarskej verejnoprávnej televízie M1 povedal, že mnoho sprisahaneckých teórií je podložených, a svedčí o tom aj história. Podľa jeho slov vlani na jar zaznelo z úst vtedajšieho slovinského premiéra, že voči Maďarsku začnú kampaň, v rámci ktorej Maďarsko „rozoberú na kúsky a ponížia”. „Dá sa predpokladať, že za tým stála veľmi silná hospodárska nadnárodná skupina a s ňou aj médiá sústredené okolo západoeurópskej ľavice,” konštatoval politológ. Simon poznamenal, že podľa médií pokusu o puč sa zúčastnila aj diplomatická sieť. Podotkol, že v maďarskej diplomatickej sieti došlo iba k malým zmenám, napríklad v Južnej Amerike a v Poľsku slúžia ešte stále diplomati z éry vlády Ferenca Gyurcsánya. Politológ pripomenul, že americký profesor Charles Gati, hlavný poradca šéfky americkej diplomacie Hillary Clintonovej, niekoľko dní po prevzatí moci Orbánom vyhlásil, že urobia všetko proti jeho vláde. Simon vyjadril presvedčenie, že komunikácia Orbánovej vlády v otázke sebazáchovy niekde zaspala.
Bývalá štátna tajomníčka ministerstva zahraničných vecí Oľga Algayerová (Smer-SD):
S Maďarskom nemlčme, nekričme, ale jednajme rovnocenne
12. februára 2012 - (tasr)
Vzťahy s Maďarskom sa za vlády Ivety Radičovej (SDKÚ-DS) síce upokojili, ale len preto, lebo Slovensko nehovorilo o svojich záujmoch. „Určite nie je správne vzájomne si vykrikovať cez Dunaj, ale každý partner si vás váži iba vtedy, ak pokojným tónom prinášate svoje stanoviská, oprávnené záujmy, kladiete ich na stôl a chcete o nich pozitívne rokovať. Toto sa absolútne nedeje,” konštatovala v rozhovore pre TASR bývalá štátna tajomníčka ministerstva zahraničných vecí Oľga Algayerová (Smer-SD). Podľa nej práve takáto situácia maďarskej strane vyhovuje, nakoľko problémové otázky zostávajú v ústraní, v kľúčových otázkach nebola zo slovenskej strany vôľa rokovať a tak Slovensko ako „nemý” partner stráca aj jej rešpekt. „Lebo my sme ticho, usmievame sa a deklarujeme fantastické vzťahy. Nehovorím, že si musíme osvojiť agresívnu rétoriku, ktorú odsudzujem, avšak neustále vracať sa do minulosti alebo byť pasívny a tváriť sa, že je všetko v poriadku, považujem tiež za škodlivé. Možno oveľa škodlivejšie ako vykrikovanie cez Dunaj,” dodala. Poukázala tiež na to, že odchádzajúca vláda hneď po svojom nástupe deklarovala zmenu zákona o štátnom občianstve, pričom tak doteraz nespravila. Novelu prijal ešte kabinet Roberta Fica ako reakciu na maďarský zákon o dvojakom občianstve. „Napokon nová slovenská garnitúra zistila, že tá novela nebola až taká zlá, ak máme vo vzťahoch s Maďarskom dosiahnuť vyrovnaný susedský dialóg a neoprašovať sentimenty o Veľkom Maďarsku, prípadne nevracať sa k hraniciam pred Trianonskou zmluvou,” podotkla Algayerová. Ako dodala, behali sa síce maratóny v budapeštianskych uliciach, uverejňovali usmiate snímky v športových dresoch, ale v bilaterálnej agende sa nehľadali riešenia a prvá liga sa v zahraničnej politike behá úplne inak.
Maďari podľa Dzurindu dvojité občianstvo riešiť nechcú
„Usporiadať vzťahy s Budapešťou nie je šprint, ale maratón“
12. februára 2012 - (tasr)
Každý, kto sa zamýšľa nad slovensko-maďarskými vzťahmi, by mal mať podľa ministra zahraničných vecí Mikuláša Dzurindu (SDKÚ-DS) úprimnú snahu vniknúť do podstaty. Hromadné udeľovanie dvojitého občianstva nie je podľa Dzurindu normálne. Hromadné udeľovanie dvojitého občianstva nie je podľa Dzurindu normálne. Autor: TASR „Ak sa niekto domnieva, že usporiadať vzťahy s Budapešťou je otázkou jedného - dvoch rokov alebo večnosti, tak mi je nemilou povinnosťou ho tejto ilúzie zbaviť,” uviedol s tým, že na to treba poznať nielen históriu, ale trochu aj ich národnú psychológiu. „Toto nie je šprint na 100 metrov, ale maratónsky beh. S tým treba jednoducho žiť. Keď chcete zabehnúť 42 kilometrov, musíte mať silu, úžasnú kondičku, trpezlivosť a nesmiete to prepáliť na desiatom kilometri. A toto je slovensko-maďarská relácia,” priblížil. Ako poznamenal, niektorým politikom na oboch stranách Dunaja vyhovuje konfrontačná rétorika, avšak je dôležité, aby ľudia presadzovali takých predstaviteľov, ktorí vedia, že sa minulosť nedá zmeniť, pričom platí súčasné status quo. Ak budú podľa neho obe krajiny spravovať politici, ktorí viac premýšľajú o dnešku ako o včerajšku, tak sa vzájomné spolužitie postupne stane normálnejším. „Samozrejme, že v Maďarsku dlhé roky pozorujem, že 'kvázi' krivda Trianonu a nacionalistické prvky nachádzajú veľmi silnú živnú pôdu. Tu je obrovská úloha pre slovenskú reprezentáciu na robenie takej politiky, aby mal nacionalizmus stále užší priestor na manévrovanie,” zdôraznil. Dzurinda si nevšimol, že by jeho rezortný kolega János Martonyi alebo maďarská strana mali úprimnú snahu o riešenie problému udeľovania dvojakého štátneho občianstva. „Videl som úplne niečo iné. A síce istú ilúziu, že keď majú ústavnú väčšinu, tak môžu všetko a všetko sa im aj prepečie, tak prečo by mali reagovať na nejaké požiadavky Slovákov?” konštatoval. Slovensko podľa Dzurindu napriek tomu bez nervozity, urážok a búchania po stole predkladala riešenia. „Niektoré sa ujmú hneď, niektoré neskôr,” podotkol. Podľa neho vyriešiť udeľovanie dvojakého občianstva tak, aby sa nikto necítil ohrozený a nevniesol sa do procesu chaos, nie je jednoduché. Nepovažuje však za normálne udeľovať ho hromadne, pričom by na to malo stačiť iba preukázanie znalosti maďarského jazyka či dokázať, že predkovia takéhoto žiadatelia boli Maďari. „Ak by podobné zákony aplikovali napríklad Francúzi voči frankofónnej Afrike alebo Španieli voči Hispáncom v Latinskej Amerike či Mexiku, tak sa pýtam, ako by vyzeral európsky pracovný trh? Veď tí ľudia budú mať pasy,” podčiarkol. Ako dodal, Európa v súčasnosti už túto problematiku nepodceňuje. „Dnes tomu rozumejú aj v Rade Európy, aj mnohí europoslanci či v Európskej komisii, preto tlak na Maďarsko bude rásť. Kvalifikovane a profesionálne tieto témy nastoľujeme tam, kde je to potrebné bez toho, aby sme suseda urážali. Lebo suseda nie je múdre urážať,” zdôraznil. Slovensko pripravilo návrh dvojstrannej medzištátnej zmluvy ako túto otázku riešiť, Budapešť ho ale odmietla. Maďarský parlament prijal 26. mája 2010 zákon, ktorým zjednodušil proces udeľovania občianstva odstránením administratívnych prekážok. Stalo sa tak napriek ostrým protestom Bratislavy. Od jeho zavedenia prijalo maďarské občianstvo 130-tisíc žiadateľov, 60-tisíc naň ešte čaká. Najviac záujemcov je evidovaných v Rumunsku.
Bugárov kolbász
11. februára 2012 - (Viera Urbanová - Extra plus)
Iba máloktorý z politikov si dovolil otvorene spájať atak na svoju osobu s konkrétnou stranou a jeho predstaviteľom. Primátor Martina ani na okamih nezaváhal. Obálka s prázdnym nábojom, ktorú dostal, môže podľa Jozefa Hrnčiara súvisieť s negatívnymi výrokmi Jána Slotu na jeho adresu. Hrnčiar ešte nederie parlamentné lavice v maďarských farbách a už sa angažuje. Plní svoju úlohu - nabúravať dôveryhodnosť tých, ktorí odkrývajú karty plazivej maďarskej iredenty. Spomínaný primátor, kandidát na poslanca NR SR za Most-Híd, svojimi aktivitami a výrokmi v prospech bugárovcov vzbudzuje prinajmenšom rozpačité pocity. Buď nevie o čom hovorí, alebo mu je to jedno - hlavne, že si naplní svoje politické ambície. V predvolebnej kampani, v ktorej chcú „mostári” nachytať aj hlasy na strednom a severnom Slovensku, primátor Martina recituje ľúbivé slogany o porozumení a zbytočnej fóbii voči „Maďarom” (vyštudovaný bábkoherec sa nezaprie). Vraj žijeme v globalizovanom svete a spoločnej Európe, kde by sa malo vlastenectvo prejavovať inak ako šírením nenávisti proti niekomu inému. Dokonca sme sa od „hrnčiarovcov” (Slovákov v službách Maďarov) dozvedeli, že ľudia na severe Slovenska majú predsudky. Tie chcú bugárovci eliminovať, ako sa len bude dať. Aj pomocou nahlúplych reklám v podobe: „Magyar kolbász csipős” - Máš predsudky? Tak ju nejedz! Hrnčiar s Bugárom stavili v srdci Slovenska na recesiu, ktorá má odľahčiť, zbagatelizovať pôsobenie maďarských politikov v tomto regióne a cez navodenie atmosféry dobromyseľných a neškodných ujov nachytať čo najviac naivných voličov. Hrnčiara s jeho novými kamarátmi bolo vidieť dokonca aj na lyžiarskych svahoch v okolí Martina, kde ponúkali „barackpálinku” a spomínanú magyar kolbász. Zo štipľavej maďarskej klobásy však môže prísť Slovákom raz poriadne zle. Politika strany Most-Híd má svoje ciele, ktoré pomaly a systematicky umelo pomaďarčujú čoraz väčšie územie Slovenska. To nie sú predsudky, to nie je nenávisť, to sú fakty. Tragické fakty. Čím bude mať Most-Híd viac kresiel v Národnej rade, tým viac dosiahne. Aj na to potrebujú takých, ako je martinský primátor Hrnčiar. Lenže toto nie je divadlo a Slováci nie sú bábky (aj keď to tak niekedy vyzerá), pán primátor. Tu ide o viac ako o vaše kreslo v parlamente!
„Menšiny nikdy nepošlú do parlamentu väčšinu“
11. februára 2012 - (tasr)
Vystúpenie Cigánskych diablov a speváka Tamása Hevesiho zabávalo včera podvečer priaznivcov strany Most-Híd v Šali. Zmes operetných, cigánskych i židovských skladieb i niekoľko populárnych piesní si prišlo vypočuť viac ako tristo ľudí, ktorí takmer celkom zaplnili sálu šalianskeho kultúrneho domu. Po úvodnom koncerte pokračoval predvolebný míting s názvom Je to o nás dvojjazyčným rozhovorom moderátora s predsedom strany Most-Híd Bélom Bugárom, ktorý sa účastníkom prihováral striedavo v maďarčine a slovenčine. Bugár vo svojom príhovore vyzdvihol viaceré pozitíva dosiahnuté počas vlády Ivety Radičovej. Okrem iného zvýšenie dôchodkov o 3,3 percenta či materskej dávky, ktorá sa dvakrát zvyšovala o päť percent. K najväčším prínosom obdobia, kedy bol Most-Híd vo vláde, patrí podľa Bugára aj skutočnosť, že sa podstatne uvoľnilo napätie medzi Slovákmi a Maďarmi. „Tá atmosféra, tvrdím, že je lepšia aj preto, že si myslím, že jedine atmosféra spolupráce môže riešiť naše spoločné problémy. Ja si myslím, že my, tu žijúce menšiny, si musíme uvedomiť, že nikdy nás nebude toľko, aby sme poslali do parlamentu 76 poslancov. To znamená, že či chceme, alebo nechceme, sme nútení spolupracovať. Toto je jediná cesta, aby sme zabránili napätiu,” zdôraznil Bugár. Okrem snahy zmeniť zákon o dvojakom občianstve sa chce Most-Híd v nasledujúcom volebnom období sústrediť predovšetkým na podporu tvorby pracovných miest či rozvoj infraštruktúry, napríklad výstavbou rýchlostnej cesty R7, ktorá má viesť juhom Slovenska. Míting strany Most-Híd prebiehal v pokojnej atmosfére, ktorú na záver oživil svojím rock and rollom spevák Miklós Fenyő.
Spokojné menšiny v stabilnej krajine
13. februára 2012 - (bumm.sk)
Parlamentný poslanec strany Most László A. Nagy o právach menšín a uplynulom období.
- Pán poslanec. Vaša politická strana od svojho vzniku spomína spoluprácu. Aj v súvislosti s národnostnými menšinami je spolupráca dôležitá?
- Keďže Slovensko je štát v ktorom žije viac národov a národností, iná alternatíva nie je, ako spolupráca. Strana Most len takýto prístup považuje za správny a zlučiteľný so základnými demokratickými princípmi. Sme otvorený na spoluprácu s každým politickým partnerom, ktorý súhlasí s tým, že v rámci Slovenska otázky týkajúce sa národnostných menšín musí riešiť slovenská vláda a slovenskí politickí partneri.
- Podľa vás okrem týchto všeobecných princípov aké praktické kroky sú potrebné na riešenie problémov menšín?
- V prvom rade treba dokončiť dlhodobú štátnu koncepciu menšinovej politiky, v ktorej vymedzíme najdôležitejšie úlohy štátu smerom k menšinám. Právne postavenie menšín chceme garantovať ústavným zákonom. Okrem toho do zákona chceme zakotviť ochranu národnostných menšín, zachovanie a ich rozvoj ich kultúry a to v pomere k ich početnosti.
- Ako chcete riešiť financovanie menšinových kultúr?
- Je samozrejmé, že naďalej chceme podporovať také interkultúrne podujatia a programy, ktoré si za cieľ kladú zbližovanie na Slovensku žijúcich národov a národností prostredníctvom vzájomného pochopenia a prijatia rozdielnosti. Financovanie menšinových kultúr si želáme pozdvihnúť na úroveň štátov V4. Som presvedčený, že systém založený na dotovaní projektov by mali byť len doplnkovým popri inštitucionálnom modely financovania.
- V uplynulom období v oblasti menšinových práv došlo k celému radu pozitívnych zmien.
- Je to tak, ale považujem za veľmi dôležité, aby sme položili dôraz na posilnenie právneho vedomia menšín. To znamená, aby ich práva negarantoval len zákon, ale aby sami vedome žili so svojimi zákonnými právami.
„So stavom v oblasti ochrany práv detí nie som spokojný“
13. februára 2012 - (tasr)
Podpredseda vlády SR pre ľudské práva a národnostné menšiny Rudolf Chmel (Most-Híd) pri hodnotení svojho pôsobenia vo funkcii pre TASR uviedol, že so stavom v oblasti ochrany práv detí nie je spokojný. „Stále je veľa detí vystavených psychickému i fyzickému násiliu a spoločnosť zatiaľ nenašla vyhovujúce riešenia ani na problém opustených, zanedbaných detí, či na otázku ich reintegrácie do spoločnosti,” skonštatoval Chmel. Navrhuje preto zriadiť funkciu zástupcu ombudsmana pre deti, čo sa môže realizovať v procese novelizácie zákonov o verejnom ochrancovi práv a o Slovenskom národnom stredisku pre ľudské práva. Celkovo treba podľa neho zdokonaliť činnosť nezávislých inštitúcií ochrany a podpory ľudských práv. „Ide najmä o potrebu inštitucionálneho zabezpečenia ochrany práv najzraniteľnejších skupín obyvateľstva,” priblížil Chmel. Teda detí, zdravotne postihnutých, menšín a ľudí vystavených skrytému násiliu či nedôstojnému zaobchádzaniu.
„Vláda dala jasný signál, že ochrana práv a menšín jej nie sú ľahostajné“
10. februára 2012 - (tasr)
Kabinet Ivety Radičovej dal podľa podpredsedu vlády pre ľudské práva a národnostné menšiny Rudolfa Chmela jasný signál, že otázky ochrany ľudských práv a národnostných menšín mu nie sú ľahostajné. Pre TASR to uviedol Chmel pri hodnotení svojho pôsobenia vo funkcii. „Vláda zriadila Radu vlády pre ľudské práva, národnostné menšiny a rodovú rovnosť ako jeden zo svojich troch stálych poradných orgánov,” vymenoval podpredseda jeden z krokov vlády počas svojho funkčného obdobia. Rada podľa jeho slov poskytuje spolu so svojimi odbornými výbormi a pracovnými skupinami priestor pre prierezovú koordináciu ľudskoprávnych politík. A tiež aj pre priamu účasť zástupcov občianskej spoločnosti na diskusii a rozhodovaní o ľudskoprávnych a menšinových otázkach. „Za nemenej dôležité považujem, že sme vybudovali nový dotačný systém na Úrade vlády. Tu sme v programe Kultúra národnostných menšín v roku 2011 rozdelili žiadateľom o dotácie štyri milióny eur,” vyčíslil Chmel. Oproti roku 2010, keď tieto dotácie prideľovalo ešte ministerstvo kultúry, suma narástla o vyše pol milióna eur. „Z 1700 žiadostí sme podporili až 1100 projektov,” dodal podpredseda vlády. Tohto roku je podľa jeho slov čiastka určená na kultúru národnostných menšín opäť zvýšená o ďalšieho pol milióna eur. Zároveň bolo vlani podľa neho rozdelené na projekty v rámci programu Podpora a ochrana ľudských práv a slobôd 2,2 milióna eur. „Tento rok je v štátnom rozpočte vyčlenená rovnaká suma,” priblížil Chmel. Súčasne počas jeho pôsobenia vo funkcii vstúpili odborné útvary v jeho pôsobnosti aj do riešenia novelizácie zákona o štátnom jazyku. „Aby boli odstránené neefektívne a zbytočne reštrikčné opatrenia, čo sa aj podarilo,” vyhodnotil Chmel. Dôležité však podľa neho bolo, že pripravili a v júni 2011 bola v Národnej rade schválená novela zákona o používaní jazykov národnostných menšín. „Dosiahol sa ňou väčší súlad so zákonom o štátnom jazyku, ale aj s medzinárodnými záväzkami Slovenska, hlavne voči Európskej charte regionálnych alebo menšinových jazykov,” vysvetlil Chmel. Viaceré témy, ktoré vyplývali z Programového vyhlásenia vlády SR, však podľa neho zostali, žiaľ, len v podobe návrhov. Napríklad zákon o Ústave pamäti národa, ktorý vláda schválila, ale do parlamentu sa už nedostal, či text návrhu zákona o ochrane a podpore zachovania a rozvoji kultúry národnostných menšín, ktorý na svoj legislatívny proces ešte iba čaká.
Sebavedome Slovensko
10. februára 2012 - (Rudolf Chmel / Sme - príloha Most-Híd)
Žijeme vyše dve desaťročia v demokratickom politickom zriadení, o niečo kratšie vo vlastnom štáte. Pokúšame sa ako-tak vyrovnávať s minulosťou, ktorú sme v minulom storočí prežili zväčša v totalitných režimoch. Prechod z nich do trhovej ekonomiky a demokratickej spoločnosti v čase, ktorý tak silne poznačuje globálna kríza, isto nie je ľahký. Dolieha na väčšinu občanov, ktorí si svoju budúcnosť predstavovali ako život v spravodlivom svete, v ktorom sa nebudú zväčšovať sociálne rozdiely, v ktorom ľudské práva nebudú len povinnou frázou, ale skutočnosťou - pre všetkých, najmä pre tých, ktorí sú z rôznych dôvodov zraniteľní. Myslím tu na menšiny, najmä národnostné. Myslím na zdravotne postihnutých, na seniorov a deti, na ženy vystavené týraniu, na sociálne odkázaných, na všetkých, ktorí sa dostávajú na okraj spoločnosti, ale, žiaľ, často aj na okraj nášho záujmu. Spravodlivosť a veľkorysosť k akýmkoľvek menšinám je našou základnou ľudskou povinnosťou. Nebudeme sebavedomou krajinou, keď z nej budú mnohí ľudia vytláčaní, odsúvaní na okraj, marginalizovaní. Len sebavedomí občania, všetci spolu, budú tvoriť sebavedomé Slovensko. Žiada si to od každého z nás silnejšiu medziľudskú, medzigeneračnú solidaritu, viac pochopenia aj pomoci slabším, ale aj viac investícií do vzdelania ako základného predpokladu spoločenskej integrácie a súdržnosti. Nejde o revolučnú zmenu našej mentality, skôr o uvedomenie si toho, že narcizmus, zahľadenosť do seba, ignorovanie reality nepredstavujú cestu k sebavedomému Slovensku. Som presvedčený, že na prekonanie prekážok, naukladaných v našich hlavách, majú občania dosť síl - nielen pred voľbami. A môžu s nimi budovať sebavedomé Slovensko v zjednotenej - bezpečnej a prosperujúcej - Európe.
Slobodné Slovensko
10. februára 2012 - (Sme - príloha Most-Híd)
Slovensko je slobodná krajina, pretože ju obývajú slobodní ľudia. Na to, aby bola krajina slobodná, totiž nepostačuje, aby ju neokupovala či nekolonizovala cudzia moc. Severná Kórea či Irán sú nepochybne neokupované a nezávislé krajiny, obe sú však hlboko neslobodné, pretože slobodu nemajú ich občania. Sloboda nie je samozrejmosťou a začína byť v ohrození v tej chvíli, keď ju ľudia začnú považovať za čosi všedné, čo netreba každý deň brániť. Byť slobodný znamená veľa vecí. Okrem iného aj mať slobodu povedať otvorene svoj názor a nebyť zaň prenasledovaný. Mať slobodu rozhodnúť sa, kde žiť či kam cestovať. Mať slobodu veriť vo svojho Boha či neveriť v nič. Znamená to mať slobodu hovoriť a písať jazykom svojich rodičov či akýmkoľvek jazykom kdekoľvek a kedykoľvek a tiež mať slobodu vychovávať svoje deti po svojom a vo svojej reči. Byť slobodným znamená mať slobodu byť samým sebou - Slovákom, Maďarom, Rómom, Rusínom - pokojne, prirodzene, s pocitom, že si svoju identitu vzájomne žičíme a rešpektujeme. Sloboda trhu je zas asi najdôležitejším predpokladom prosperity. Sloboda má jednoducho mnoho vrstiev. A má, samozrejme, aj rozmer, ktorý siaha za hranice Slovenska. Stali sme sa členskou krajinou NATO, lebo nás partneri uznali za slobodných a slobode oddaných ľudí. Aj pre Európsku úniu to bolo najdôležitejším kritériom nášho členstva. Sloboda je najdôležitejšou dimenziou Západu, ku ktorému patríme. Sloboda, aj tá naša na Slovensku, je však, paradoxne, závislá od niečoho omnoho menej vznešeného, ako je sloboda sama - od politiky. Sloboda prežije iba v krajine, ktorej politiku formujú ľudia, čo si slobodu vážia a chránia. To nie je samozrejmosťou ani v demokracii. Sloboda potrebuje demokraciu, demokracia samotná však slobodu neochráni, ak si ľudia v demokratických voľbách zvolia politikov, pre ktorých je sloboda prázdne slovo. Takí slobodu pošliapu a obmedzia, často v mene zvučných hesiel o obrane štátu či národa pred nepriateľmi. Hľadanie nepriateľov je najdôležitejšou témou vnútorne neslobodných politikov a vnútorne-neslobodní ľudia im ochotne načúvajú. Politický príbeh o hľadaní nepriateľov je v dejinách známy a rozšírený a neobišiel ani Slovensko. Neobišiel ho ani pred druhou svetovou vojnou a počas nej na Slovensku dominoval. Príbeh politikov, ktorí potrebujú pre svoju existenciu nepriateľov, sa nám nevyhol ani v časoch znovuzískanej slobody po novembri 1989. Vynorili sa spolu so slobodou a odvtedy sú stále s nami. Ešte stále majú schopnosť získať si podporu vnútorne neslobodných ľudí, ktorých nie je málo a nie sú len v stranách na okraji politického spektra. Neslobodní politici už na Slovensku vládli, nemali však nikdy dostatok času, aby slobodu úplne zadusili. Ale pokúšali sa o to a dodnes máme stopy ich neslobodného ducha v našich zákonoch. Ak ich voliči vrátia k moci, budú v deštrukcii slobody pokračovať. Preto bude deň volieb zároveň dňom obrany slobody. Slovensko je slobodné, lebo tu žijú slobodní ľudia. Je súčasťou slobodného sveta, súčasťou civilizácie Západu, súčasťou NATO a Európskej únie. Ale ani Západ ako celok nemá slobodu naveky zaručenú. Všetky krajiny Západu práve zvádzajú o svoju vnútornú slobodu boj s nepriateľmi slobody, ktorých si netreba vymýšľať, sú veľmi reálni. Západ i Slovensko zostanú slobodné, ak si slobodní ľudia nedajú slobodu vziať.
Etnické strany ťažia zo sociálnej neistoty
10. februára 2012 - (Marián Klenko - aktualne.sk)
Strana Most-Híd sa tvári ako politický subjekt, ktorému ide o porozumenie medzi obyvateľmi Slovenskej republiky. Takúto rétoriku volí tam, kde žije väčšinové slovenské obyvateľstvo. Predovšetkým južné okresy Slovenska sú však zaplavené letákmi, v ktorých sa kandidáti spomínanej politickej strany prihovárajú občanom len v maďarskom jazyku. Ľudová strana - Hnutie za demokratické Slovensko už podala podnet na Ústrednú volebnú komisiu (ÚVK) vo veci sporných bilbordov Strany maďarskej koalície. V piatok sa obrátila priamo na Ministerstvo kultúry SR v súvislosti s letákmi kandidátov strany Most - Híd. Tie sa nedostávajú len občanom Slovenskej republiky maďarskej národnosti, ale aj Slovákom a príslušníkom iných národnostní, ktorí spomínaný jazyk neovládajú a nerozumejú tak ich obsahu. Mnohí občania, ktorí žijú na jazykovo zmiešaných územiach sú nespokojní so spôsobom, ako strany Most - Híd a SMK súperia o menšinového voliča. Aj keď sa Bugárova strana snaží prezentovať ako politický subjekt pre všetky národnosti, v skutočnosti je obsah politiky strany Most - Híd totožný s politikou SMK. Vo svojej predvolebnej prezentácii neraz pošliapavajú štátny slovenský jazyk. Bolo by zaujímavé vedieť, aký má názor na informovanie občanov výhradne v maďarskom jazyku najtransparentnejší pán Hrnčiar, primátor Mesta Martin, ale aj ďalší slovenskí kandidáti za stranu Most - Híd? Od podania podnetu na ÚVK zaznamenala ĽS - HZDS niekoľko nepríjemných skúseností v obciach a mestách v južných okresoch Slovenska. Napríklad, v meste Kolárovo pôvodne nechceli akceptovať desať členov do okrskových komisií za ĽS - HZDS s odôvodnením, že neboli včas delegovaní. Miestni funkcionári strany však disponovali potvrdením z podateľne, že ich riadne a včas delegovali do komisií. Až na základe toho boli akceptovaní samosprávou, v ktorej majú rozhodujúce slovo menšinoví politici. Príslušná pracovníčka úradu sa ospravedlnila so slovami, že prišlo k nedorozumeniu. Pochybnosti sa objavili aj v Moldave nad Bodovou, ale aj ďalších obciach a mestách. ĽS - HZDS má obavy z toho, ako budú prebiehať voľby na územiach so zmiešaným obyvateľstvom. Dominujú v nich primátori a starostovia za SMK a stranu Most - Híd. Prebiehajúca volebná kampaň sa ukazuje ako jedna z najšpinavších za posledné roky. Do popredia sa dostávajú kauzy namiesto riešenia problémov. Občania pritom za najzávažnejšie považujú nezamestnanosť a životnú úroveň. Osobitne južné okresy Slovenska patria medzi tie, ktoré sú postihnuté nadpriemernou mierou nezamestnanosti. Strana Most - Híd v tejto oblasti za posledné dva roky neurobila nič. Podobne ako v minulosti Strana maďarskej koalície. Keďže nemajú riešenia a možno ani úprimný záujem (lebo zlá sociálna situácia sa môže premietať do nacionalizmu), tak držia menšinového voliča v jazykovej izolácii. Iba tak môže prežiť strana založená na etnickom princípe.
Predvolebné letáky strany Most-Híd putujú na Ministerstvo kultúry SR
10. februára 2012 - (hzds.sk)
Ľudová strana - Hnutie za demokratické Slovensko (ĽS - HZDS) opätovne otvára otázku používania menšinového jazyka v reklamnej kampani takzvaných maďarských strán. Po tom, ako podala podnet na Ústrednú volebnú komisiu vo veci sporných bilbordov Strany maďarskej koalície sa tento raz ĽS - HZDS obracia priamo na Ministerstvo kultúry SR v súvislosti s predvolebnými letákmi strany Most - Híd. Podľa ĽS - HZDS strana Most - Híd rozširuje typ letákov, ktoré sú výhradne v maďarskom jazyku. Ako sa pre agentúru SITA vyjadril Marián Klenko, predseda Republikovej rady ĽS - HZDS: „Ide o predvolebné letáky, ktorá sa nedostávajú len občanom Slovenskej republiky maďarskej národnosti, ale aj Slovákom a príslušníkom iných národnostní, ktorí spomínaný jazyk neovládajú a nerozumejú tak ich obsahu”. Letáky strany Most - Híd sú špecifické v tom, že obsahujú text výhradne v maďarskom jazyku. Ako pre agentúru SITA uviedlo Marián Klenko: „Od podania nášho podnetu na ÚVK vo veci bilbordov SMK sa na ĽS - HZDS vo zvýšenej miere obracajú občania s tým, ako tzv. maďarské strany dodržiavajú, respektíve nedodržiavajú zákon o štátnom jazyku. Je to škandál, akým spôsobom sa pošliapava štátny slovenský jazyk politickými stranami, ktoré sa uchádzajú o dôveru občanov voľbách do Národnej rady Slovenskej republiky. Bolo by zaujímavé vedieť, aký ma na informovanie občanov výhradne v maďarskom jazyku názor najtransparentnejší pán Hrnčiar, ale aj ďalší slovenskí kandidáti za stranu Most - Híd?” ĽS - HZDS má zároveň aj niekoľko nepríjemných skúseností v obciach a mestách v južných okresoch Slovenska. Napríklad, v meste Kolárovo pôvodne nechceli akceptovať desať členov do okrskových komisií za ĽS - HZDS s odôvodnením, že neboli včas delegovaní. Miestni funkcionári strany však disponovali potvrdením z podateľne, že ich riadne a včas delegovali do komisií. Až na základe toho boli akceptovaní samosprávou, v ktorej majú rozhodujúce slovo menšinoví politici. Príslušná pracovníčka úradu sa ospravedlnila so slovami, že prišlo k nedorozumeniu. Pochybnosti sa objavili aj v Moldave nad Bodovou, ale aj ďalších obciach a mestách. ĽS - HZDS má obavy z toho, ako budú prebiehať voľby na územiach so zmiešaným obyvateľstvom. V nich dominujú primátori a starostovia za SMK a stranu Most - Híd. Podľa zákona NR SR č. 270/1995 Z. z. o štátnom jazyku Slovenskej republiky v znení neskorších predpisov, § 8, ods. 6: „Všetky nápisy, reklamy a oznamy určené na informovanie verejnosti, najmä v predajniach, na športoviskách, v reštauračných zariadeniach, na uliciach, pri cestách a nad nimi, na letiskách, autobusových staniciach a železničných staniciach, vo vozidlách verejnej dopravy sa uvádzajú v štátnom jazyku. Ak obsahujú text v iných jazykoch, inojazyčné texty nasledujú až po texte v štátnom jazyku a musia byť obsahovo totožné s textom v štátnom jazyku. Inojazyčný text sa uvádza rovnakým alebo menším písmom ako text v štátnom jazyku. V nápisoch a oznamoch určených na informovanie verejnosti v jazyku národnostnej menšiny a v štátnom jazyku v obciach, kde sa v úradnom styku používa jazyk tejto národnostnej menšiny podľa osobitného predpisu, a v reklame sa poradie textov neurčuje.”
Predseda SNS Ján Slota:
Na Rómov doplácame 7 miliárd eur, za 40 rokov budeme Cigánska republika
9. februára 2012 - (tasr)
Začlenenie rómskej menšiny do spoločnosti by obohatilo Slovensko o 7 až 11 percent hrubého domáceho produktu. Podľa predsedu Slovenskej národnej strany (SNS) Jána Slotu práve toľko Slovensko na toto etnikum dopláca. „Je to vyše 7 miliárd eur, čo nás stojí cigánska menšina... Keby sme mohli tieto peniaze použiť na zdravotníctvo, školstvo - máme po problémoch,” konštatoval Slota, ktorý pri svojich výpočtoch vychádzal zo správy Slovenskej akadémie vied (SAV). Reagoval tak na tlačovej konferencii aj v súvislosti s kritikou, ktorá zaznieva na margo nových bilboardov strany. Slota sa zaujímal, čo dostávajú Slováci výmenou za túto podporu. Podľa neho v súčasnej situácii sú práve predstavitelia najpočetnejšej slovenskej menšiny rasistami. Na Slovensku podľa neho možno podporovať len do 20 percent Rómov, ktorí majú prácu. „Za 40 rokov tu budú Slováci minorita, potom sa dáme vyhlásiť za už nie SR, ale Cigánsku republiku,” vyhlásil Slota. Šéf SNS kritizoval aj uprednostňovanie maďarskej menšiny. Túto tému otvoril v súvislosti so svojou návštevou Nováckych chemických závodov (NCHZ). Tamojšie vedenie podľa neho cieľavedome prepúšťa zamestnaných Slovákov a naopak prijíma predstaviteľov maďarskej menšiny. „Vyše 60 pracovníkov, ktorí nerozprávajú po slovensky - len maďarsky. Ich normálne dovážajú mikrobusmi. Toto je svinstvo, že to už nemá rozmerov,” doplnil.
V Dubline lietali banány a ľudia kričali: Dosť bolo Goríl
10. februára 2012 - (sita)
Korupcia, ktorú opisuje spis Gorila, vyhnala do ulíc aj Slovákov v Dubline. V centre írskej metropoly sa v piatok na proteste proti Gorile zúčastnilo približne 80 ľudí. Ich hlavným cieľom bolo podporiť stovky Slovákov, ktorí v piatok napriek mrazivému počasiu opäť protestovali na Slovensku. Protestom tiež krajania chceli dokázať, že hoci žijú v zahraničí, nie je im ľahostajné, čo sa deje doma. „Nechceme a nemôžeme ostať ľahostajní a dúfame, že protesty nepoľavia a naďalej bude pokračovať neustály tlak verejnosti na dôkladné prešetrenie celej kauzy,” povedal Patrick Linhart, jeden z organizátorov. V Dubline bolo v porovnaní so Slovenskom príjemnejšie počasie, keďže bolo viac ako sedem stupňov, inak sa však protesty nelíšili od tých slovenských. Nechýbali banány, slovenské zástavy, rapkáč a transparenty, na ktorých bolo napríklad: „Dosť bolo Goríl”, „Slovensko si nedáme” či „Stop corruption in Slovakia”. „Sme nútení žiť v zahraničí, pretože nám iné krajiny poskytli náhradný domov, keďže naša vlastná krajina nám nedala šancu doma pracovať a viesť dôstojný život,” vyhlásil Linhart a od demonštrantov si vyslúžil množstvo súhlasných pokrikov. Ľudí vyzval, aby volili nové politické strany a nedali priestor stranám Gorily, pretože zmena nikdy nepríde. Účastníci protestu v otvorenom liste vyzvali premiérku a prezidenta, aby celá kauza nebola zametená pod koberec. Piatkový protest v Dubline by nemal byť posledný. „V sobotu 3. marca plánujeme zorganizovať ďalší protest. Tentoraz pred slovenským veľvyslanectvom v Dubline. Chceme vyjsť v ústrety ľuďom, ktorí dnes museli ostať v práci,” povedala ďalšia organizátorka Tereza Chalániová. Protestujúci sa stretli o 18:30 pri pamätníku Danniela O´Connella v centre mesta, odtiaľ sa presunuli pred budovu hlavnej pošty na O'Connell Street Lower, keďže polícia deň pred protestom organizátorom zakázala pôvodne plánovaný pochod. Protest sa skončil bez incidentov krátko po 19:30, po tom čo demonštranti vyhodili do vzduchu banány a zaspievali slovenskú hymnu.
Jiří dostal v Maďarsku šesť mesiacov: Chcel utiecť z policajného auta!
15. februára 2012 - (topky.sk)
Odvolací maďarský súd dnes potvrdil prvostupňový rozsudok šiestich mesiacov väzenia pre českého občana Jiřího H. (35), ktorý sa vlani v máji pokúsil o útek na slobodu, keď ho policajti v putách prevážali na výsluch z Fonyódu do Kaposváru. Čecha zadržali maďarskí policajti v súvislosti so sériou vlámaní na brehoch jazera Balaton. Jiří H. sa pokúsil pri prevoze uniknúť cez okno policajného vozidla vo chvíli, keď vodič musel zastaviť pre prekážku na ceste. Zámer mu však ochrancovia poriadku prekazili. Aj preto súd dnes rozhodol, že šesťmesačný trest je vzhľadom na nerealizovaný útek dostatočný, aj keď sa prokurátor voči nemu odvolal so žiadosťou o jeho sprísnenie. Jiří H. si trest odpyká na maďarskom území, informovala dnes tlačová agentúra MTI s odvolaním sa na hovorcu odvolacieho súdu Attilu Vadócza.
Do vesmíru vyštartovala nová európska raketa Vega
13. februára 2012 - (aktuality.sk)
Európska raketa Vega dnes úspešne odštartovala z kozmodrómu vo Francúzskej Guyane na svoj prvý vesmírny let. Na obežnú dráhu vynesie Vega deväť družíc, medzi nimi aj prvé vesmírne satelity Maďarska, Poľska a Rumunska. K odpáleniu rakety došlo o 07.00 h miestneho času (11.00 h SEČ), uviedla agentúra DPA. Tridsaťmetrovú raketu vyvinulo sedem európskych krajín za takmer 800 miliónov eur, skonštruovaná bola v Taliansku. Vega je prvou novou raketou Európskej vesmírnej agentúry (ESA) od roku 1996. Jej štart je vyvrcholením deväťročného projektu s cieľom získať raketu schopnú vyniesť na orbitálnu dráhu menšie družice. Vega môže niesť náklad s hmotnosťou 300-2500 kilogramov, v závislosti od jeho druhu a výšky orbitálnej dráhy. Doplnila sa tak európska rodina nosných rakiet, zahŕňajúca už výkonnú Ariane-5 a stredne veľkú ruskú raketu Sojuz.
Slovensko opustil popredný literárny vedec Andrej Červeňák
12. februára 2012 - (sita)
11. februára zomrel popredný literárny vedec Andrej Červeňák. Bol rusistom, komparatistom, semiotikom, či autorom a editorom mnohých odborných publikácií. Organizoval rôzne slovenské i medzinárodné kultúrne podujatia a bol členom predstavenstva Spolku slovenských spisovateľov. Bol aj držiteľom Pocty Alexandra Matušku, ktorú mu udelil minister kultúry Slovenskej republiky v roku 1997, Radu Alexandra Sergejeviča Puškina, ktorým ho vyznamenal prezident Ruskej federácie v roku 2000, a Radu Ľudovíta Štúra, ktorým ho dekoroval prezident Slovenskej republiky v roku 2002. Červeňák absolvoval slovenčinu a ruštinu na Filozofickej fakulte Univerzity Komenského v Bratislave. Prednášal na Vysokej škole pedagogickej, neskôr na Filozofickej fakulte Univerzity P. J. Šafárika v Prešove. Pre politické postoje k udalostiam v roku 1968 musel z fakulty odísť a pracoval ako lektor divadiel v Prešove a v Košiciach. Od roku 1977 bol opäť vysokoškolským pedagógom, pôsobil na Univerzite Konštantína Filozofa v Nitre. Červeňák bol autorom 27 knižných publikácií, vedeckým garantom 25 vedeckých seminárov a vydaní 25 zborníkov venovaných slovenským spisovateľom, hlavným editorom 10 ročníkov Almanachu Nitra a spolutvorcom mnohých ďalších knižných projektov. Tajomník Spolku slovenských spisovateľov Pavol Janík si myslí, že Červeňák symbolizuje historický zlom a odklon od sociologicky orientovaného chápania literárnych fenoménov a predstavuje výnimočný kvalitatívny skok spočívajúci v rozpracovaní esteticko-antropologickej koncepcie literatúry. „Červeňák systematicky rozvíjal vlastné teoretické východiská, neúnavným priekopníctvom a permanentným hľadačstvom sústavne prispieval k prekonaniu sociologizujúcich obmedzení v chápaní literárnej tvorby a k vyvolaniu zvýšeného záujmu literárnej vedy o biologické a duchovné konštanty človeka,” povedal o ňom Janík. Dodal, že Červeňák dospel k pozoruhodnému posunu od skúmania dejinne uzavretých a hodnotovo relatívne ustálených etáp civilizačného, kultúrneho a literárneho vývoja k odvážnemu nastoleniu paralel s najaktuálnejším prúdením súčasnej slovenskej literárnej kreativity.
Hľadanie neotrasiteľného dôkazu pravdivosti
V aule Slovenskej akadémie vied v Bratislave prevzal doc. Vladimír Farkaš, DrSc. z Chemického ústavu SAV Medailu SAV za podporu vedy, ktorú dolnozemskému rodákovi pri príležitosti jeho životného jubilea udelila Vedecká rada SAV. Na slávnosti, usporiadanej 18. januára 2012, sa zúčastnili podpredsedovia SAV prof. Daniela Ježová a doc. Albert Breier. Medzi hosťami bol aj prodekan Fakulty chemickej a potravinárskej technológie STU v Bratislave prof. Anton Gatial, vedúca Katedry mikrobiológie a virológie Prírodovedeckej fakulty UK v Bratislave a slovenská zástupkyňa predsedu Česko-slovenskej spoločnosti mikrobiologickej doc. Helena Bujdáková a ďalší.
Pilíšania si pripomenuli sviatok sv. Cyrila a Metoda tradičnou omšou
15. februára 2012 - (tasr)
Pilíšania si v utorok 14. februára v severomaďarskej obci Mlynky (Pilisszentkereszt) pripomenuli slovenskou omšou sviatok slovanských apoštolov sv. Cyrila a Metoda, spolupatrónov Európy. Ako dnes uviedol pre TASR zakladateľ a redaktor spravodajského servera Slovákov v Maďarsku oslovma.hu Imrich Fuhl, omšu, ktorá sa konala v Kostole Povýšenia sv. Kríža, celebroval farár Lucián P. z Kamenína. Slávnostné podujatie na počesť vierozvestcov, ktoré po omši pokračovalo v Slovenskom dome, usporiadali obecná a Slovenská samospráva v Mlynkoch spolu s miestnym katolíckym zborom. Pred Mlynčanmi a Slovákmi zo Santova a Čívu vystúpil miestny ľudový spevácky zbor Páví krúžok. Svätci Cyril (Konštantín) a Metod zabezpečili podmienky na rozvoj a šírenie kresťanskej viery a položili základ evanjelizácie kultúry slovanských národov. Pápež Ján Pavol II. ich v roku 1980 vyhlásil za spolupatrónov Európy. Rímskokatolícka cirkev si sviatok sv. Cyrila a Metoda pripomína 14. februára.
Na ITF Slovakiatour aj Slováci zo Srbska
Otázka cestovného ruchu a jednotnej prezentácie Slovenska je dôležitou súčasťou celkového obrazu krajiny a Úrad pre Slovákov žijúcich v zahraničí túto problematiku citlivo vníma. Preto má aj svojho zástupcu v pracovnej skupine Ministerstva zahraničných vecí SR pre jednotnú prezentáciu Slovenska a úzko spolupracuje so Slovenskou agentúrou pre cestovný ruch (SACR). Nazdávame sa, že krajania môžu svojim pôsobením priamo na mieste v krajinách, kde žijú, výrazným spôsobom prispieť k rozvoju cestovného ruchu a k obrazu, ktorý si cudzinci o Slovensku vytvárajú neraz osobnými kontaktmi so Slovákmi žijúcimi v zahraničí. V tejto časti chystaného portálu www.slovenskezahranicie.sk ponúkame priestor najmä na podnety zo zahraničia, aby sme upriamili pozornosť domácich poskytovateľov služieb na očakávania ľudí prichádza
Mediálni partneri a portáloví spolupracovníci
13. februára 2012 - (uszz.sk)
V „portálovej tiráži“ Slovenského zahraničia budeme predstavovať aj ľudí, spolky, inštitúcie či média (v zahraničí i na Slovensku), ktoré sa hlásia k pravidelnejšej - a časom verme k trvalej - spolupráci. Tento týždeň Radio Slovakia USA vysielalo v priamom prenose rozhovor s Martinom Štrbkom, riaditeľom Teritoriálneho, informačného, mediálneho, medzinárodného a kultúrneho odboru Úradu pre Slovákov žijúcich v zahraničí.
Prvé internetové rádio z New Yorku
Napriek tomu, že v Spojených štátoch amerických žije vyše dva milióny Slovákov a Čechov, chýba im zastrešujúca organizácia, ktorá by komunitu zjednotila a bola zdrojom informácií o jej aktivitách. Na túto úlohu sa podujali zakladatelia neziskovej organizácie RádioSlovakiaUSA (RSU), ktorí prostredníctvom internetového rozhlasového vysielania pokrývajúceho celé územie USA a Kanady sa budú snažiť o udržiavanie našej kultúry za hranicami. Rádio RSU si kladie za úlohu nielen informovať o činnosti krajanských spolkov a organizácií v Spojených štátoch a Kanade, ale aj o aktuálnom dianí v politickej, ekonomickej a kultúrnej sfére na Slovensku, v Čechách a v Severnej Amerike. Okrem spravodajských relácií sa poslucháči môžu tešiť na zábavné, športové, náboženské a vzdelávacie programy pre všetky vekové kategórie. RSU spolupracuje s rôznymi apolitickými organizáciami a takto dáva priestor na svojom rádiovom éteri, čím pomáha udržiavať slovenské národné povedomie po celom svete. Hudobná dramaturgia vysielania sa orientuje predovšetkým na pôvodnú slovenskú a českú tvorbu zastupujúcu každý žáner a éru. Rádio od začiatku ponúka priestor nielen začínajúcim hudobníkom, ale aj talentovaným amatérom hľadajúcim možnosť sebarealizácie v médiach na postoch redaktorov, reportérov alebo moderátorov. Neklamným znakom, že projekt si od začiatku získal záujem mnohých krajanov, je ich iniciatíva prejaviť svoju podporu konkrétnou formou, či už pomocou pri výstavbe rozhlasového štúdia, finančnými dotáciami, alebo darovaním LP, SP i CD slovenských a českých interpretov zo súkromných zbierok. Rádio začalo oficiálne vysielať z rozhlasového štúdia v New Yorku 28. januára 2011. RádioSlovakiaUSA je k dispozícií aj prostredníctvom internetovej stránky www.radioslovakiausa.org, mobilných telefónov a smartphone aplikácií. Zakladateľmi a vo vedení RSU sú už od oficiálneho zaregistrovania v marci 2010 manželia Ingrid Gapa (generálna riaditeľka) a Marcel Gapa (exekutívny riaditeľ), Jozef Kasan (sekretár správnej rady).Všetkých spája oduševnenie pre vec a vo svojom kolektíve radi privítajú im podobných nadšencov majúcich záujem spolupracovať na tomto projekte.
www.radioslovakiausa.org
RadioSlovakiaUSA, Inc., 38-01 23rd Ave Studio 200, Astoria, NY 11105
Reflexia A. Hykischa na Voľby zo zahraničia
10. februára 2012 - (Dušan Mikolaj - uszz.sk)
Naším očakávaním pri príprave portálu Slovenské zahraničie je, že na Blog budú prispievať osobnosti zo Slovenska, ktoré citlivo vnímajú postoje našich vo svete na aktuálne dianie u nás doma. Ako prvý na ponuku reagoval spisovateľ a diplomat Anton Hykisch. Osobitne ma potešilo, že reflektuje tému Volieb zo zahraničia, ktorá je jednou z nosných aktivít Úradu pre Slovákov žijúcich v zahraničí. Nám ostáva iba poznamenať, že tému si zvolil sám (ako to napokon vyplýva z jeho nasledujúceho textu).
Anton Hykisch
Slovensko pred rozhodnutím - a čo krajania?
Som spisovateľ, píšem romány, poviedky, eseje. Vydal som v slovenčine viac ako tridsať kníh. O chvíľu dovŕšim osemdesiatku, ale nevzdávam sa, stále píšem. Ako študent som sa s dvoma kamarátmi pokúsil utiecť do západného Nemecka. Chytili nás v Čechách. Našťastie sme boli neplnoletí a vyviazli sme len s podmienečnými trestami. Neskôr som robil ekonóma, ako hobby som začal písať. Nikdy som nebol členom KSČ. Po Novembri 1989 ma zvolili za poslanca slovenského parlamentu, bol som predsedom parlamentného výboru pre vzdelanie, vedu a kultúru. Vyznávam kresťanské a národné hodnoty. Zasadzoval som sa za suverenitu Slovenskej republiky. V rokoch 1993-1997 som bol prvým slovenským veľvyslancom v Kanade. Po návrate som začas prednášal politológiu a základy diplomacie. Vrátil som sa k písaniu kníh. Žijem v Bratislave, v lete chodím do Banskej Štiavnice, do svojho rodiska.
Mojim životným krédom je latinské PER ARDUA AD ASTRA - Cez výšiny k hviezdam.
Kontakt: anton.hykisch@gmail.com. Som tiež na Facebooku.
Som veľmi rád, že sa môžem k Vám prihovoriť cez portál Slovenské zahraničie. Počas piatich rokov diplomatického pôsobenia v Kanade som mal možnosť spoznať veľa krajanov rôzneho veku i názorov. So ženou sme získali viaceré cenné priateľstvá a dodnes sme v kontakte. Ako prvý slovenský veľvyslanec som v Ottawe zažil neľahké časy. Samostatné Slovensko bolo pre mnohých vo svete neznámou a čo je horšie - neželanou krajinou. V Kanade vrcholili spory medzi federalistami a separatistami v otázke frankofónneho Quebecu. Väčšina politikov na západe neverila, že Slovenská republika sa môže udržať ako samostatný štát. Navyše za Mečiarových vlád sme boli denne predmetom kritiky kvôli nedemokratickým praktikám. Pre slovenských diplomatov to boli krušné časy. Vtedy som ocenil pomoc viacerých vplyvnejších krajanov, že pomohli zlepšiť imidž Slovenska. Odvtedy sa časy zmenili. Slovenská republika bude mať dvadsať rokov. Slovensko sa stalo členom NATO, Európskej únie, prijalo jednotnú menu euro. Bolo štátom s najrýchlejším rastom GNP v Európe. Vo svete sa Slovensko citovalo ako príklad ostatným stredoeurópskym štátom. Žiaľ, v posledných rokoch aj nás sa dotkla nemilosrdná dlhová kríza. Aj naše vlády opustili múdru zásadu gazdovania našich starých otcov - Menej troviť, viacej tvoriť. Aj Slovensko je zadĺžené. Padla nám vláda práve v najnevhodnejšom čase, keď ide o záchranu spoločnej európskej meny a vlastne aj úspor všetkých slovenských občanov. Stojíme pred predčasnými parlamentnými voľbami. Musíme mať stabilnú, dôveryhodnú vládu, aby nás spoľahlivo previedla cez svetovú hospodársku krízu. A tu zrazu, niekoľko týždňov pred voľbami, sa u nás doma odkryla veľká korupčná aféra so symbolickým názvom „Gorila“. Táto aféra ukázala, že finanční dravci na Slovensku už roky podplácali činiteľov veľkých politických strán. Ukázalo sa, že nemožno dôverovať ani polícii, ani tajnej službe, ani súdnictvu. Slovensko hlboko napadla rakovina korupcie. Mnohí ľudia sú bezradní. Koho voliť? Komu dôverovať? Mnohí, najmä mladí ľudia, vyšli do ulíc a revolučne odmietajú všetkých doterajších politikov. Bez ohľadu na to, či patria k ľavici alebo pravici. A tak zrazu, dobré meno Slovenskej republiky je vo svete znova ohrozené! Sme naozaj len akousi skorumpovanou balkánskou krajinou? V týchto chvíľach myslím na krajanov vo svete. Istotne mnohí z vás sú zmätení. Krajania majú volebné právo. Môžu zasiahnuť do pomerov na Slovensku. Neporadím vám za koho sa postaviť, nepoviem komu možno dôverovať. Veď ani my doma to často nevieme. Chcem vás však poprosiť, aby ste nám doma pomohli odstrániť korene korupcie. Ako? Predovšetkým poukazovaním na to, že jedinou cestou zamedzeniu korupcie je prísne vyšetrenie a odsúdenie vinníkov. Bez ohľadu na to, či je to vysoký úradník, minister či podnikateľ, sudca či policajt. Práve teraz, v týchto dňoch potrebujeme my doma hodnoverné správy zo sveta, ako sa riešia a trestajú rozkrádania verejného majetku. Korupcia je všade. Otázka je, ako sa s ňou bojuje. Vo väčšine západných štátov čo i len náznak korupcie stačí na to, aby bol podozrivý politik odvolaný z funkcie, alebo dobrovoľne podal demisiu. U nás doma sa nič takého zatiaľ nestalo. Sledujte život u nás doma, sledujte život v štáte, kde teraz žijete. Porovnajte a výsledok vášho porovnania pošlite domov. Mailami, listami, cez sociálne siete, cez médiá, svojimi postojmi pomôžte bojovať s drakom rozkrádania a korupcie. Ak ste sa prihlásili ako voliči, voľte takých kandidátov, ktorí zodpovedajú najprísnejším kritériám na poslanca, aké ste zakúsili vo svete. Pomôžete tým Slovensku, pomôžeme si všetci navzájom. Nemám právo vám radiť, aké konkrétne mená by ste mali podporiť. Poviem vám iba svoj názor. Najnovšie sa vynárajú nové strany, straničky, oplývajú neznámymi peniazmi na volebnú kampaň. Neznámi ľudia sľubujú zmenu. Sľuby sa sľubujú - blázni sa radujú. Ja osobne neverím týmto „novým“ spasiteľom. Keď sa dostanú k moci, zabudnú na všetko a pustia sa tiež do rozkrádania. Osobne novým záchrancom nedôverujem. Mnohí z nich sú možno dobromyseľní, naivní. Nevyznajú sa v politike ani v ekonomike. Za nimi stoja milionári, dobrodruhovia. Nemali by sme naletieť ich sľubom len preto, že sú neznámi. Niekedy si myslím, že radšej budem voliť takých, čo ich poznám. Aj v zlom. Aspoň viem, na čom som. Viem, čo môžem od nich očakávať a čo nie. O tých nových neviem vôbec nič. Čierna diera. Takže, milí krajania, pomôžte nám doma. Nechceme peniaze, ani úvery. Chceme od vás radu, múdre slovo do vlastných radov, skúsenosť, príklad zo sveta, ktorý by nám doma pomohol. Voľby pominú, problémy ostanú. Budeme spoločne sledovať, ako si nový parlament a nová slovenská vláda poradia s problémami. Či sa pustia do boja so sedemhlavým drakom rozkrádania. Potom sa porozprávame aj o iných, možno radostnejších veciach. S úprimným želaním vám všetkým, aby ste mali úspešný Nový rok, plný zdravia, lásky a vzájomnej úcty. S nádejou, že naša vlasť sa dostane z problémov a budeme môcť byť na Slovensko hrdí aj v budúcnosti.
Pred 25 rokmi skonal Andy Warhol - ikona pop-artu
13. februára 2012 - (Ľudo Pomichal - uszz.sk)
Slovenský svet v zahraničí tvorili a aj teraz reprezentujú úspešní jednotlivci. Práve im bude na portáli Slovenské zahraničie venovaná sekcia OSOBNOSŤ. Slováci a ich potomkovia vo viacerých generáciách svoj ľudsko-spoločenský étos, intelektuálny rozmer, profesijný fortieľ i remeselnícku zručnosť, potvrdzovali v priaznivejších ekonomických či sociálno-politických podmienkach mimo svojej domoviny. Historici i publicisti zaoberajúci sa dejinami slovenského vysťahovalectva a emigrácie, ako aj sociálno-ekonomickou migráciou občanov Slovenska v súčasnosti, mapujú vklad osobností so slovenskými koreňmi v kontexte prejavov celosvetového významu. Mnohí sa zapísali výnimočnými činmi v oblasti humanizácie spoločnosti, podpory ľudských hodnôt a občianskych slobôd, zachovávania kultúrneho a duchovného dedičstva, ďalší úspešným ohlasom v oblasti spoločenských vied, vynálezcovstva, výskumu a techniky, ďalší nadaní jednotlivci zasa vo sfére umenia, hudby, literatúry či architektúry, ale aj v biznise či v prejavoch fenoménu moderny - zábavnom priemysle vrátane športu. OSOBNOSTI z radov Slovákov žijúcich v zahraničí budú neoddeliteľnou súčasťou portálu Slovenské zahraničie. Ambíciou tvorcova spolupracovníkov portálu Slovenské zahraničie je cez prizmu príbehov, profilových čŕt, spomienok, aktuálnych interview a dostupných archívnych materiálov, dokumentov či svedectiev z beletristických a dokumentárnych publikácií, literatúry faktu a dobovej tlače, oboznámiť návštevníkov portálu so Slovákmi, ktorých ľudský i tvorivý potenciál významne prekročil pomyselné hranice „slovenského sveta“. Portál Slovenské zahraničie v spolupráci s významnými partnerskými inštitúciami na Slovensku i v zahraničí, internetovými portálmi a časopismi Slovákov žijúcich v zahraničí, ako aj s podporou médií na Slovensku, ponúkne jedinečnú kvalifikovanú, odbornú a publicisticky príťažlivú databázu osobností z komunít Slovákov žijúcich v zahraničí. Ide o osobnosti, ktorých život, dielo i prínosová užitočnosť znamenali zmysluplný osoh najmä pre Slovensko a Slovákov z historického, sociálno-ekonomického i spoločensko-kultúrneho aspektu.
Súčasťou informácií o Andym Warholovi, ikone svetového pop-artu, v sekcii OSOBNOSŤ na portáli SLOVENSKÉ ZAHRANIČIE bude aj publicistická profilová črta - príbehová reflexia k 25. výročiu umelcovej smrti.
Andy Warhol alebo Fascinácie apoštolovej duše